EL Επίσημη Εφημερίδα της Ευρωπαϊκής Ένωσης CE 72/21

Πέμπτη 25 Οκτωβρίου 2012

Έκθεση της ΕΕ του 2011 σχετικά με τη Συνοχή της Αναπτυξιακής Πολιτικής

P7_TA(2012)0399

Ψήφισμα του Ευρωπαϊκού Κοινοβουλίου της 25ης Οκτωβρίου 2012 σχετικά με την έκθεση της ΕΕ του 2011 για τη Συνοχή της Αναπτυξιακής Πολιτικής (2012/2063(INI))

2014/C 72 E/03

Το Ευρωπαϊκό Κοινοβούλιο,

— έχοντας υπόψη τα άρθρα 9 και 35 της κοινής δήλωσης του Συμβουλίου και των αντιπροσώπων των κυβερνήσεων των κρατών μελών συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Επιτροπής σχετικά με την αναπτυξιακή πολιτική της Ευρωπαϊκής Ένωσης, με τίτλο «Η Ευρωπαϊκή Συναίνεση» (1),

— έχοντας υπόψη τον τίτλο V της Συνθήκης για την Ευρωπαϊκή Ένωση και κυρίως το άρθρο 21 παράγραφος 2 που καθορίζει τις αρχές και τους στόχους της Ένωσης στον τομέα των διεθνών σχέσεων, καθώς και το άρθρο 208 παράγραφος 2 της Συνθήκης για τη λειτουργία της Ευρωπαϊκής Ένωσης,

— έχοντας υπόψη τη Σύμβαση του ΟΗΕ του 1992 για τη βιολογική ποικιλότητα και τη σύμβαση της Στοκχόλμης για τους έμμονους οργανικούς ρύπους,

— έχοντας υπόψη το άρθρο 12 της συμφωνίας εταιρικής σχέσης ΑΚΕ-ΕΚ (Συμφωνία του Κοτονού),

— έχοντας υπόψη το έγγραφο εργασίας των υπηρεσιών της Επιτροπής με τίτλο: «Έκθεση της ΕΕ του 2011 για τη Συνοχή των αναπτυξιακών πολιτικών» (SEC(2011)1627),

— έχοντας υπόψη το έγγραφο εργασίας των υπηρεσιών της Επιτροπής με τίτλο «Η ΕΕ παγκόσμιος εταίρος για την ανάπτυξη – Επιτάχυνση της προόδου για την επίτευξη των αναπτυξιακών στόχων της Χιλιετίας» (SEC(2008)0434),

— έχοντας υπόψη το έγγραφο εργασίας των υπηρεσιών της Επιτροπής με τίτλο: «Συνοχή των αναπτυξιακών πολιτικών - Πρόγραμμα εργασίας 2010-2013» (SEC(2010)0421),

— έχοντας υπόψη την ανακοίνωση της Επιτροπής με τίτλο «Συνοχή των αναπτυξιακών πολιτικών - Δημιουργία του πολιτικού πλαισίου για μια προσέγγιση για το σύνολο της Ένωσης» (COM(2009)0458),

— έχοντας υπόψη το ψήφισμά του της 18ης Μαΐου 2010 σχετικά με τη συνοχή της αναπτυξιακής πολιτικής (ΣΑΠ) της ΕΕ και την επίσημη αναπτυξιακή βοήθεια «συν» (ΕΑΒ +) (2),

— έχοντας υπόψη τα συμπεράσματα του Συμβουλίου της 14ης Μαΐου 2012 σχετικά με τη συνοχή της αναπτυξιακής πολιτικής (έγγρ. 09317/2012),

— έχοντας υπόψη τα συμπεράσματα του Συμβουλίου σχετικά με την αύξηση του αντικτύπου της αναπτυξιακής πολιτικής της ΕΕ: ένα πρόγραμμα δράσης για την αλλαγή, της 14ης Μαΐου 2012 (έγγρ. 09369/2012),

— έχοντας υπόψη τα συμπεράσματα του Συμβουλίου της 16ης Μαΐου 2012 σχετικά με την προσέγγιση της ΕΕ όσον αφορά το εμπόριο, τη μεγέθυνση και την ανάπτυξη την επόμενη δεκαετία (έγγρ. 07412/2012),

— έχοντας υπόψη τα συμπεράσματα του Συμβουλίου της 3ης Μαρτίου 2012 σχετικά με τη συνολική προσέγγιση της μετανάστευσης και της κινητικότητας (έγγρ. 09417/2012),

— έχοντας υπόψη τα συμπεράσματα του Συμβουλίου της 18ης Νοεμβρίου 2009 σχετικά με τη συνοχή της αναπτυξιακής πολιτικής (έγγρ. 16079/2009),

— έχοντας υπόψη την αξιολόγηση από ομοτίμους της ΕΑΒ/ΟΟΣΑ στην οποία προέβη η Ευρωπαϊκή Ένωση το 2012,

— έχοντας υπόψη την έκθεση του 2012 για τη λογοδοσία της ΕΕ σχετικά με την ανασκόπηση της προόδου στη χρηματοδότηση της ανάπτυξης της ΕΕ και των κρατών μελών της 9ης Ιουλίου 2012,

— έχοντας υπόψη τη μελέτη του Ιδρύματος Evert Vermeer με τίτλο «Η πολιτική της ΕΕ για τις πρώτες ύλες και ο εξορυκτικός τομέας της Ρουάντα – Συνοχή της αναπτυξιακής πολιτικής στην πράξη» η οποία εκπονήθηκε τον Φεβρουάριο του 2012,

— έχοντας υπόψη τη δήλωσή του Α(2010)21584 της 21ης συνόδου της Κοινοβουλευτικής Συνέλευσης ΑΚΕ-ΕΕ της 28ης Σεπτεμβρίου 2010,

— έχοντας υπόψη το άρθρο 48 του Κανονισμού του,

— έχοντας υπόψη την έκθεση της Επιτροπής Ανάπτυξης και τις γνωμοδοτήσεις της Επιτροπής Απασχόλησης και Κοινωνικών Υποθέσεων, της Επιτροπής Αλιείας και της Επιτροπής Δικαιωμάτων των Γυναικών και Ισότητας των Φύλων (A7-0302/2012),

Α. λαμβάνοντας υπόψη ότι το άρθρο 208 της Συνθήκης για τη λειτουργία της Ευρωπαϊκής Ένωσης θεσπίζει ως πρωταρχικό στόχο της αναπτυξιακής πολιτικής της ΕΕ τον περιορισμό και, μακροπρόθεσμα, την εξάλειψη της φτώχειας, όπως ορίζεται στην «Ευρωπαϊκή κοινή αντίληψη για την ανάπτυξη», λαμβάνοντας δε υπόψη ότι η Ένωση συνεκτιμά τους στόχους της αναπτυξιακής συνεργασίας στις πολιτικές που εφαρμόζει και που ενδέχεται να επηρεάσουν τις αναπτυσσόμενες χώρες·

Β. λαμβάνοντας υπόψη τη δέσμευση της Ευρωπαϊκής Ένωσης για τη διασφάλιση της συνοχής της αναπτυξιακής πολιτικής (ΣΑΠ), σύμφωνα με τα συμπεράσματα του Ευρωπαϊκού Συμβουλίου του 2005, που επιβεβαιώθηκε πρόσφατα στα συμπεράσματά του σχετικά με τη ΣΑΠ·

Γ. λαμβάνοντας υπόψη ότι υπάρχουν σαφείς αντιφάσεις στις πολιτικές της ΕΕ για το εμπόριο, τη γεωργία, την αλιεία, το κλίμα, τα δικαιώματα διανοητικής ιδιοκτησίας, τη μετανάστευση, τη χρηματοδότηση, τα όπλα και τις πρώτες ύλες, που επηρεάζουν τους αναπτυξιακούς στόχους· λαμβάνοντας δε υπόψη ότι η ΣΑΠ μπορεί να συμβάλει στη μείωση της φτώχειας μέσω της αναζήτησης συνεργειών μεταξύ των πολιτικών της ΕΕ·

Δ. λαμβάνοντας υπόψη ότι το νέο πλαίσιο αναπτυξιακής πολιτικής που υποβλήθηκε στο πρόγραμμα δράσης για την αλλαγή αποσκοπεί στην πολιτική συνοχής τόσο στο εσωτερικό της Ένωσης όσο και ως προς την Ένωση και τα κράτη μέλη της με την υποστήριξη κοινού προγραμματισμού και την έμφαση στον ρόλο της ΕΕ ως συντονιστή, πόλου συγκέντρωσης και ιθύνοντα χάραξης πολιτικής·

Ε. λαμβάνοντας υπόψη ότι ένα διεθνές πλαίσιο αναπτυξιακής συνεργασίας μετά το 2015 θα έχει τη δυνατότητα να διαδραματίσει καταλυτικό ρόλο στην αντιμετώπιση προκλήσεων ως προς την ανάπτυξη, καθώς και άλλων παγκόσμιων προκλήσεων, και μπορεί να συμβάλει στην εκπλήρωση των ατομικών δικαιωμάτων και αναγκών·

ΣΤ. λαμβάνοντας υπόψη ότι, παρά τις βελτιώσεις, όσον αφορά την ΕΕ, οι άμεσες και έμμεσες επιδοτήσεις για τα γεωργικά προϊόντα εξακολουθούν να έχουν δυσμενείς επιπτώσεις στην επισιτιστική ασφάλεια και την ανάπτυξη βιώσιμου γεωργικού τομέα στις αναπτυσσόμενες χώρες·

Ζ. λαμβάνοντας υπόψη ότι η ΕΕ έχει δεσμευτεί να επιτύχει τον στόχο του ΟΗΕ ως προς το 0,7 % του ακαθάριστου εθνικού εισοδήματος (ΑΕΕ) στην επίσημη αναπτυξιακή αρωγή (ΕΑΑ) μέχρι το 2015·

Η. λαμβάνοντας υπόψη την απόφαση του Δικαστηρίου της Ευρωπαϊκής Ένωσης (ΔΕΕ) τον Νοέμβριο του 2008, σύμφωνα με την οποία οι πράξεις της Ευρωπαϊκής Τράπεζας Επενδύσεων (ΕΤΕπ) στις αναπτυσσόμενες χώρες πρέπει να δίνουν προτεραιότητα στην ανάπτυξη, έναντι κάθε οικονομικού ή πολιτικού στόχου·

Θ. λαμβάνοντας υπόψη ότι πολλές μελέτες έδειξαν ότι από 850 δισεκατομμύρια έως 1 τρισεκατομμύριο δολάρια παράνομων χρηματοοικονομικών ροών ετησίως προέρχονται από αναπτυσσόμενες χώρες, γεγονός το οποίο παρακωλύει σημαντικά τα φορολογικά έσοδα των αναπτυσσόμενων χωρών και, κατά συνέπεια, την ανάπτυξη με τις δικές τους δυνατότητες·

Ι. λαμβάνοντας υπόψη ότι το πρόγραμμα δράσης για αλλαγή (COM(2011)0637), που έχει ως στόχο να αυξήσει την αποτελεσματικότητα της αναπτυξιακής βοήθειας, επαναλαμβάνει ότι οι στόχοι της ανάπτυξης, της δημοκρατίας, των ανθρωπίνων δικαιωμάτων, της χρηστής διακυβέρνησης και της ασφάλειας είναι αλληλένδετοι·

ΙΑ. λαμβάνοντας υπόψη ότι οι δημόσιες συμβάσεις αναλογούν στο 19 % του παγκόσμιου ΑΕγχΠ, ή σχεδόν 40 φορές το ποσό που παρέχεται από την ΕΕ και τα κράτη μέλη στην ΕΑΑ· λαμβάνοντας υπόψη ότι αυτό το ποσοστό έχει τεράστιες δυνατότητες να αποτελέσει εργαλείο εφαρμογής βιώσιμων κυβερνητικών πολιτικών τόσο στην ΕΕ όσο και στις δικαιούχες χώρες της ΕΑΑ·

ΙΒ. λαμβάνοντας υπόψη ότι ο υποσιτισμός σκοτώνει κατ’ εκτίμηση 2,6 εκατομμύρια παιδιά κάθε χρόνο και, εφόσον δεν ελεγχθεί, πρόκειται μέσα στα επόμενα 15 χρόνια να θέσει σε κίνδυνο μόνιμων βλαβών τουλάχιστον μισό δισεκατομμύριο παιδιά· λαμβάνοντας υπόψη ότι το ένα τρίτο περίπου των παιδιών προσχολικής ηλικίας σε παγκόσμιο επίπεδο είναι σήμερα λιποβαρές (υπερβολικά μικρό βάρος για την ηλικία τους) ή παρουσιάζει καχεκτική ανάπτυξη (υπερβολικά χαμηλό ύψος για την ηλικία τους)· λαμβάνοντας υπόψη ότι ο υποσιτισμός στοιχίζει στις χώρες από 2 % έως 4 % του ΑΕγχΠ τους και σε κάθε άτομο έως και 11 % των αποδοχών του εργασιακού του βίου, ενώ, ταυτόχρονα, υπάρχουν δοκιμασμένες, οικονομικά αποδοτικές παρεμβάσεις στη διατροφή, οι οποίες αντιπροσωπεύουν μια υγιή επένδυση·

ΙΓ. λαμβάνοντας υπόψη ότι, έως το 2030, η ζήτηση για ενέργεια και νερό αναμένεται να αυξηθεί κατά 40 % και κατά 50 % για τα τρόφιμα, λαμβάνοντας δε υπόψη ότι η αύξηση του πληθυσμού, σε συνδυασμό με την αυξανόμενη μεσαία τάξη σε αναδυόμενες και αναπτυσσόμενες χώρες, θα ασκήσει τεράστιες πιέσεις στους φυσικούς πόρους –ιδιαίτερα στους υδάτινους, ενεργειακούς και χερσαίους πόρους– και στο περιβάλλον·

ΙΔ. λαμβάνοντας υπόψη ότι οι έννοιες της ανθρώπινης ανάπτυξης και της ανθρώπινης ασφάλειας μοιράζονται τέσσερις θεμελιώδεις προοπτικές: είναι ανθρωποκεντρικές, είναι πολυδιάστατες, έχουν ευρείες απόψεις για τη μακροπρόθεσμα ανθρώπινη εκπλήρωση και αντιμετωπίζουν τη χρόνια φτώχεια (3)·

ΙΕ. λαμβάνοντας υπόψη ότι η εξωτερική διάσταση των δύο νέων κονδυλίων της ΓΔ Εσωτερικών Υποθέσεων και των τομέων μετανάστευσης και ασύλου του νέου θεματικού προγράμματος για τα παγκόσμια δημόσια αγαθά και τις προκλήσεις του μέσου αναπτυξιακής συνεργασίας (DCI) καλύπτει, όπως προβλέπεται εξάλλου και στις δηλωθείσες προτεραιότητες, παρόμοιους θεματικούς τομείς, με διαφορετικές βεβαίως προοπτικές·

ΙΣΤ. λαμβάνοντας υπόψη ότι οι κλινικές δοκιμές που δεν είναι πια αποδεκτές από τις επιτροπές δεοντολογίας της Δυτικής Ευρώπης έχουν εγκριθεί από τις τοπικές επιτροπές δεοντολογίας σε χώρες όπως η Ινδία, η Κίνα, η Αργεντινή και η Ρωσία· λαμβάνοντας, ειδικότερα, υπόψη ότι οι δεοντολογικές αρχές που είναι υψίστης σημασίας για τις αναπτυσσόμενες χώρες, όπως διατυπώνεται στη Διακήρυξη του Ελσίνκι, αγνοούνται από εταιρείες και ρυθμιστικές αρχές (4)·

ΙΖ. λαμβάνοντας υπόψη ότι ο πολιτισμός αποτελεί, σε όλες τις διαστάσεις του, θεμελιώδες στοιχείο της βιώσιμης ανάπτυξης επειδή, μέσω της υλικής και άυλης κληρονομιάς του, των επιχειρήσεων δημιουργικής παραγωγής και διαφόρων μορφών καλλιτεχνικής έκφανσης, συμβάλλει δυναμικά στην οικονομική ανάπτυξη, την κοινωνική σταθερότητα και την προστασία του περιβάλλοντος·

ΙΗ. λαμβάνοντας υπόψη ότι οι μελέτες καταδεικνύουν πως, εάν οι γυναίκες είναι εκπαιδευμένες και μπορούν να αποκτούν και να ελέγχουν εισοδήματα, αυτό επιφέρει πολλά θετικά αποτελέσματα: μείωση της μητρικής και παιδικής θνησιμότητας, βελτίωση της υγείας και της διατροφής των γυναικών και των παιδιών, αύξηση της γεωργικής παραγωγικότητας, άμβλυνση της κλιματικής αλλαγής, επιβράδυνση της αύξησης του πληθυσμού, ανάπτυξη των οικονομιών και διάσπαση του κύκλου της φτώχειας (5)·

ΙΘ. λαμβάνοντας υπόψη ότι οι τεχνολογίες πληροφοριών και επικοινωνιών (ΤΠΕ) έχουν τη δυνατότητα να συμβάλουν στην άμβλυνση της κλιματικής αλλαγής, τόσο με τη μείωση του μεριδίου που τους αναλογεί ως προς τις εκπομπές αερίων του θερμοκηπίου όσο και με τη χρήση αυτών για μείωση των εκπομπών σε άλλους τομείς και την αντιμετώπιση της συστημικής αλλαγής και των φαινομένων αναπήδησης, π.χ. με την αποϋλοποίηση και την ηλεκτρονική παράδοση, την υποκατάσταση όσον αφορά τις μεταφορές και τα ταξίδια, την παρακολούθηση και διαχείριση εφαρμογών, τη μεγαλύτερη ενεργειακή απόδοση στην παραγωγή και στη χρήση, και την επιστασία και ανακύκλωση προϊόντων·

Κ. λαμβάνοντας υπόψη ότι η ομότιμη αξιολόγηση των Ευρωπαϊκών Κοινοτήτων της ΕΑΒ το 2007 επισήμανε ότι «είναι σημαντική η καλή κατανόηση της καταλληλότητας της δημοσιονομικής στήριξης σε τοπικό πλαίσιο»·

ΚΑ. λαμβάνοντας υπόψη ότι η εκπαίδευση μπορεί να διαδραματίσει καίριο ρόλο, όχι μόνο στην περιβαλλοντική βιωσιμότητα, την υγεία και την οικονομική ανάπτυξη, και την επίτευξη των αναπτυξιακών στόχων της Χιλιετίας σε γενικές γραμμές, αλλά και στην οικοδόμηση ειρήνης· λαμβάνοντας υπόψη ότι, ίσως περισσότερο από οποιονδήποτε άλλον τομέα, η εκπαίδευση μπορεί να παρέχει ταχέως τα μερίσματα της ειρήνης από τα οποία εξαρτάται η επιβίωση των ειρηνευτικών συμφωνιών, εφόσον τα εκπαιδευτικά συστήματα είναι περιεκτικά και προσανατολισμένα στην προώθηση της νοοτροπίας που ευνοεί την αμοιβαία κατανόηση, ανοχή και σεβασμό, καθιστώντας έτσι τις κοινωνίες λιγότερο ευάλωτες σε βίαιες συγκρούσεις·

Καθιστώντας λειτουργική τη ΣΑΠ

1. χαιρετίζει τις προσπάθειες της ΕΕ προς την κατεύθυνση της ΣΑΠ· υπογραμμίζει ότι η ΣΑΠ δεν αποτελεί μόνον νομική δέσμευση και ότι ο σχεδιασμός διαφανών πολιτικών χωρίς αποκλεισμούς, με γνώμονα τη λογοδοσία και τα ανθρώπινα δικαιώματα, αποτελεί ευκαιρία για την ΕΕ να συνάψει ισότιμες και βιώσιμες εταιρικές σχέσεις με αναπτυσσόμενες χώρες οι οποίες δεν θα περιορίζονται στην αναπτυξιακή συνεργασία· υπογραμμίζει επίσης ότι οι πολιτικές που συνάδουν με τη ΣΑΠ παρέχουν τη δυνατότητα και την ευθύνη στις κυβερνήσεις και τις κοινωνίες των αναπτυσσόμενων χωρών να δημιουργήσουν δικές τους επιτυχίες·

2. θεωρεί ότι η συνοχή της αναπτυξιακής πολιτικής πρέπει να βασίζεται στην αναγνώριση του δικαιώματος μιας χώρας ή περιοχής να καθορίζει δημοκρατικά τις δικές της πολιτικές, προτεραιότητες και στρατηγικές για την προστασία της διαβίωσης των πληθυσμών της σύμφωνα με το Διεθνές Σύμφωνο των Ηνωμένων Εθνών για τα Οικονομικά, Κοινωνικά και Μορφωτικά Δικαιώματα·

3. χαιρετίζει τους οκτώ τομείς δράσης για τα έτη 2011-2014 που επέλεξε η Επιτροπή στην πρότασή της για νέα πολιτική σχετικά με την εταιρική κοινωνική ευθύνη (ΕΚΕ)· υπογραμμίζει τη σπουδαιότητα των δεσμευτικών υποχρεώσεων ΕΚΕ και της ενθάρρυνσης των εργοδοτών να εφαρμόζουν κοινωνικά πρότυπα που είναι περισσότερο φιλόδοξα από τις ισχύουσες νομοθετικές διατάξεις, συμπεριλαμβανομένης της δυνατότητας ανάπτυξης και απόκτησης χαρακτηρισμού, όπως το κοινωνικό σήμα· καλεί την Επιτροπή να στηρίξει τα κράτη μέλη στην προσεκτική παρακολούθηση της εκτέλεσης και στη διασφάλιση της νομικής επιβολής των εν λόγω υποχρεώσεων και και ζητεί επίμονα η επερχόμενη πρωτοβουλία για την εταιρική κοινωνική ευθύνη να αντικατοπτρίζει τις υποχρεώσεις προς την κατεύθυνση της ΣΑΠ και να κινείται προς δεσμευτικά πρότυπα ΕΤΕ·

4. τονίζει ότι η ΣΑΠ δεν αποτελεί απλώς τεχνικό ζήτημα αλλά, κυρίως, πολιτική ευθύνη και ότι το Κοινοβούλιο, σε ρόλο συννομοθέτη και ως δημοκρατικά εκλεγμένο θεσμικό όργανο, έχει αναλάβει την κύρια ευθύνη να μετατρέψει τις δεσμεύσεις σε συγκεκριμένες πολιτικές·

5. ζητεί επίμονα να συνεχίσει η «Ευρωπαϊκή κοινή αντίληψη για την ανάπτυξη», συμπεριλαμβανομένου του ορισμού της για τη ΣΑΠ, να αποτελεί το πλαίσιο αρχών της αναπτυξιακής πολιτικής της ΕΕ, και σε οποιαδήποτε απόπειρα αναθεώρησης ή αντικατάστασής της στο πλαίσιο του «Προγράμματος δράσης για αλλαγή» να διασφαλίζεται η συμμετοχή των θεσμικών οργάνων που την εκπόνησαν·

6. υπενθυμίζει ότι κάθε νέος πολιτικός προσανατολισμός στο πλαίσιο του 11ου ΕΤΑ που προέρχεται από το πρόγραμμα δράσης για Αλλαγή πρέπει να συνάδει με το πνεύμα και το γράμμα της Συμφωνίας του Κοτονού·

7. τονίζει ότι η διαφάνεια σε όλους τους τομείς είναι αποφασιστικής σημασίας για την επίτευξη της ΣΑΠ, καθώς μπορεί αφενός να αποτρέψει τις ακούσιες αντιφάσεις και αφετέρου να είναι αποτελεσματική όπου υπάρχει σύγκρουση συμφερόντων·

8. ζητεί τη θέσπιση διαρθρωμένων ετήσιων συνεδριάσεων μεταξύ των εκπροσώπων των εθνικών κοινοβουλίων των κρατών μελών της ΕΕ και του Ευρωπαϊκού Κοινοβουλίου προκειμένου να διασφαλιστεί η συνοχή στην απορρόφηση της ανάπτυξης βοήθειας·

9. επισημαίνει τη σημασία της απόκτησης γνώσης και της εμπειρογνωμοσύνης σχετικά με το περίπλοκο θέμα της ΣΑΠ· ζητεί, ως εκ τούτου, από την Επιτροπή να διασφαλίσει ότι οι διατάξεις αποσκοπούν στην εστίαση ορισμένων ερευνητικών προγραμματάτων της ΓΔ σε θέματα που αφορούν τη ΣΑΠ· συνιστά, επίσης, την εκπόνηση και προώθηση της στρατηγικής για την αναπτυξιακή έρευνα με στόχο τη συμμετοχή της ΓΔ Έρευνας και άλλων ερευνητικών ΓΔ, καθώς και άλλων σχετικών φορέων που δεν ανήκουν στην Επιτροπή, π.χ. ο ΟΟΣΑ ή η Παγκόσμια Τράπεζα·

10. ζητεί επίμονα να απαντηθούν τα ερωτήματα σχετικά με τις οικονομικές, περιβαλλοντικές και κοινωνικές επιπτώσεις των πολιτικών εντός και εκτός της ΕΕ που καθορίζονται στις κατευθυντήριες γραμμές των εκτιμήσεων αντικτύπου του 2009 στις εκτιμήσεις αντικτύπου της Επιτροπής, καθώς και στις εκτιμήσεις αντικτύπου που θα πραγματοποιηθούν από το Κοινοβούλιο· επίσης, καλεί την Επιτροπή να ολοκληρώσει τις εκτιμήσεις αντικτύπου πριν από την αντίστοιχη πρόταση της πολιτικής, προκειμένου να διασφαλιστεί ότι οι οργανώσεις της κοινωνίας των πολιτών και άλλοι οικείοι ενδιαφερόμενοι φορείς μπορούν να συμμετάσχουν στη διαδικασία, προσδίδοντας επίσης προστιθέμενη αξία από άποψη ικανότητας·

11. υπογραμμίζει ότι η επιτροπή εκτίμησης αντικτύπου της Ευρωπαϊκής Επιτροπής και ένα παρόμοιο όργανο που θα συσταθεί από το Κοινοβούλιο χρειάζονται επαρκή τεχνογνωσία όσον αφορά τις αναπτυξιακές πολιτικές για να ανταποκριθούν στην ευθύνη τους σχετικά με την επαλήθευση της ποιότητας των εκτιμήσεων αντικτύπου ως προς τη ΣΑΠ·

12. προτείνει να συμπεριληφθεί αναφορά στη ΣΑΠ στις ανασκοπήσεις και τις εκ των υστέρων αξιολογήσεις των πολιτικών της ΕΕ, εάν κρίνεται αναγκαίο· εκφράζει την άποψη ότι κάθε αξιολόγηση των προγραμμάτων που διεξάγονται στο πλαίσιο του Ευρωπαϊκού Ταμείου Ανάπτυξης (ΕΤΑ) ή του μέσου αναπτυξιακής συνεργασίας (DCI) θα πρέπει να περιλαμβάνει εκτίμηση των συνεπειών για τη ΣΑΠ·

13. επικροτεί την ένταξη συγκεκριμένων δεσμεύσεων της ΣΑΠ στο πρόγραμμα εργασίας της δανικής Προεδρίας και ζητεί από τις επόμενες Προεδρίες να ακολουθήσουν το παράδειγμα αυτό·

14. χαιρετίζει την τρίτη διετή έκθεση της Επιτροπής σχετικά με τη ΣΑΠ του 2011, αλλά συμφωνεί με το Συμβούλιο σχετικά με την ανάγκη προσθήκης μιας ανεξάρτητης εκτίμησης της προόδου, συμπεριλαμβανομένων των ποιοτικών και ποσοτικών συνεπειών και των δαπανών λόγω της έλλειψης συνοχής μεταξύ των πολιτικών στις μελλοντικές εκθέσεις· προτείνει οι μελλοντικές εκθέσεις να περιλαμβάνουν επίσης συνολική επισκόπηση των αποτελεσμάτων που αφορούν τη ΣΑΠ και σχετίζονται με τον διάλογο σε επίπεδο χωρών, με στόχο να ακουστούν οι φωνές των πολιτών των αναπτυσσόμενων χωρών·

15. καλεί τα κράτη μέλη και τα εθνικά τους κοινοβούλια να προαγάγουν τη ΣΑΠ μέσω συγκεκριμένου προγράμματος εργασιών με δεσμευτικά χρονοδιαγράμματα, προκειμένου να βελτιωθεί το πρόγραμμα εργασίας της ευρωπαϊκής ΣΑΠ·

16. συμφωνεί με την Επιτροπή ότι, κατά την προετοιμασία του επόμενου κυλιόμενου προγράμματος εργασίας για τη ΣΑΠ, απαιτείται ευρύτερη διαβούλευση με την Ευρωπαϊκή Υπηρεσία Εξωτερικής Δράσης (ΕΥΕΔ), τα κράτη μέλη και όλα τα σχετικά ενδιαφερόμενα μέρη, όπως οι ΜΚΟ και οι ΕΑΥ· συμφωνεί ότι η μείωση του αριθμού των δεικτών, σε συνδυασμό με ακριβέστερη και καλύτερη παρακολούθηση, δύναται να ενισχύσει το λειτουργικό πλαίσιο και να διευκολύνει την παρακολούθηση·

17. ζητεί από την Ύπατη Εκπρόσωπο και την Ευρωπαϊκή Υπηρεσία Εξωτερικής Δράσης (ΕΥΕΔ) να επιβεβαιώσουν τον σημαντικό ρόλο τους στην υλοποίηση της ΣΑΠ·

18. προτείνει να καταστεί η ΣΑΠ σαφής προτεραιότητα για την ΕΥΕΔ και τις αντιπροσωπείες της, μέσω της περαιτέρω ενίσχυσης του διαλόγου της ΕΕ για τη χάραξη πολιτικής με τις ΕΑΥ, τα τοπικά κοινοβούλια και άλλα ενδιαφερόμενα μέρη, μέσω της έκκλησης για συγκέντρωση στοιχείων που σχετίζονται με περιπτώσεις έλλειψη συνοχής ή ανακολουθιών, μέσω της βελτίωσης και της ενεργοποίησης των αναφορών της ΣΑΠ στα έγγραφα προγραμματισμού, και μέσω της δημιουργίας προγράμματος κατάρτισης, από κοινού με τη ΓΔ Ανάπτυξης και Συνεργασίας, για όλα τα νέα μέλη προσωπικού της ΕΥΕΔ το οποίο θα διασφαλίζει ότι τα εν λόγω μέλη κατανοούν και μπορούν να εφαρμόσουν τη ΣΑΠ· επισημαίνει ότι, για την εκπλήρωση του εν λόγω καθήκοντος, πρέπει να χορηγηθούν στις αντιπροσωπείες και στα κεντρικά γραφεία επαρκείς πόροι·

19. υπογραμμίζει ότι οι αντιπροσωπείες της ΕΕ διαδραματίζουν καίριο ρόλο ως προς τον σχεδιασμό και τη διαχείριση της δημοσιονομικής στήριξης και ότι πρέπει να διαθέτουν τους ανάλογους πόρους·

20. υπενθυμίζει την ύψιστη σημασία του άρθρου 12 της συμφωνίας εταιρικής σχέσης ΑΚΕ-ΕΚ και την υποχρέωση της Επιτροπής να ενημερώνει τακτικά τη Γραμματεία της ομάδας ΑΚΕ για τις προγραμματιζόμενες προτάσεις, οι οποίες ενδέχεται να επηρεάσουν τα συμφέροντα των κρατών ΑΚΕ· καλεί περαιτέρω την Επιτροπή να ενημερώνει το Κοινοβούλιο, όταν διενεργούνται τέτοιες διαδικασίες·

21. επικροτεί την πρόταση της Επιτροπής για εμβάθυνση της συνεργασίας με το Ευρωπαϊκό Κοινοβούλιο και τα εθνικά κοινοβούλια σχετικά με τη συνοχή της αναπτυξιακής πολιτικής μέσω της συμμετοχής σε περισσότερες ανταλλαγές και μέσω της απόκτησης ειδικής αναλυτικής ικανότητάς ώστε να συμβάλλουν στην προώθηση της ΣΑΠ στην ΕΕ· προτείνει οι εν λόγω ανταλλαγές μεταξύ των εθνικών κοινοβουλίων, του Ευρωπαϊκού Κοινοβουλίου και της Επιτροπής να έχουν τη μορφή διαρθρωμένων ετήσιων συνεδριάσεων που θα περιλαμβάνουν σαφείς στόχους και δραστηριότητες παρακολούθησης εργασιών και θα αποσκοπούν στην ενίσχυση της ΣΑΠ στην ΕΕ·

22. εκτιμά ότι οι δημόσιες συμβάσεις πρέπει να χρησιμοποιούνται αποτελεσματικά για την επίτευξη των συνολικών στόχων της ΕΕ που αφορούν τη βιώσιμη ανάπτυξη, και, επομένως, εκτιμά ότι οι μελλοντικές οδηγίες για τις δημόσιες συμβάσεις πρέπει να επιτρέπουν την ενσωμάτωση κριτηρίων βιωσιμότητας σε όλη τη διαδικασία σύναψης συμβάσεων·

Συγκεκριμένες συστάσεις για τα πέντε πεδία εστίασης

Εμπόριο

23. χαιρετίζει την ανακοίνωση της Επιτροπής με θέμα: «εμπόριο, μεγέθυνση και ανάπτυξη: η προσαρμογή της εμπορικής και επενδυτικής πολιτικής στις χώρες που έχουν τη μεγαλύτερη ανάγκη βοήθειας», με την οποία δεσμεύεται να στηρίζει τους μικρούς παραγωγούς και να προαγάγει τις πρωτοβουλίες δίκαιου εμπορίου, εμπορίου με δεοντολογικά κριτήρια και εμπορίου βιολογικών προϊόντων, αλλά εκφράζει τη λύπη του για την έλλειψη δέσμευσης ως προς την ενσωμάτωση των αρχών του δίκαιου εμπορίου στις πολιτικές της ΕΕ·

24. αποδοκιμάζει τη δημοσίευση εκ μέρους της Επιτροπής δύο ξεχωριστών εκθέσεων, για το εμπόριο γενικότερα και για το εμπόριο και την ανάπτυξη ειδικότερα, γεγονός που ήταν αντιπαραγωγικό από άποψη ΣΑΠ·

25. εκφράζει τη λύπη του διότι το κατά κεφαλήν ΑΕΠ έχει καθιερωθεί ως το μοναδικό κριτήριο επιλεξιμότητας για το καθεστώς ΣΓΠ, γεγονός το οποίο ενδέχεται να αντιβαίνει προς τους αναπτυξιακούς στόχους της ΕΕ· υπενθυμίζει το ψήφισμά του της 8ης Ιουνίου 2011 με τίτλο «ΑΕΠ και πέρα από αυτό: η μέτρηση της προόδου σε έναν μεταβαλλόμενο κόσμο» (6), στο οποίο γίνεται αναφορά στον δείκτη ανθρώπινης ανάπτυξης·

26. υπενθυμίζει τις ανακολουθίες που προέκυψαν στο πλαίσιο ευρωπαϊκών συμφωνιών εταιρικής σχέσης, και συγκεκριμένα ότι: α) ορισμένες χώρες εξαναγκάζονται να υπογράψουν συμφωνίες πριν διευκρινισθούν και από τις δύο πλευρές οι ακριβείς όροι τους, β) η Επιτροπή προτείνει τη διαγραφή 18 χωρών από το παράρτημα Ι του κανονισμού πρόσβασης στην αγορά, και γ) τα ζητήματα ανθρωπίνων δικαιωμάτων δεν αντιμετωπίζονται επαρκώς στη διάρκεια των διαπραγματεύσεων·

27. εκφράζει την άποψη ότι οι κατευθυντήριες γραμμές του ΟΟΣΑ για τις πολυεθνικές επιχειρήσεις θα πρέπει να καταστούν δεσμευτικά πρότυπα στις συμφωνίες επενδύσεων της ΕΕ για τις επιχειρήσεις και τη βιομηχανία, και ότι οι εν λόγω συμφωνίες θα πρέπει να διασφαλίζουν την πλήρη αναφορά σχετικά με περιβαλλοντικά και κοινωνικά θέματα από τις εταιρείες· επισημαίνει επίσης ότι οι συμφωνίες επενδύσεων πρέπει να βελτιώσουν τα δικαιώματα και τα καθήκοντα των κυβερνήσεων όσον αφορά τη ρύθμιση των οικονομικών δραστηριοτήτων και των φορέων για το ευρύτερο δημόσιο συμφέρον, καθώς και το μακροπρόθεσμο συμφέρον των μελλοντικών γενεών·

Γεωργική και αλιευτική πολιτική

28. εκφράζει τη λύπη του για το γεγονός ότι το μερίδιο βοήθειας για το εμπόριο (ΒγΕ) από την ΕΕ προς τις λιγότερο ανεπτυγμένες χώρες (ΛΑΧ) μειώθηκε στο 16 % το 2010 (1,7 δισεκατομμύρια ευρώ έναντι 8,7 δισεκατομμυρίων ευρώ προς τις χώρες που δεν ανήκουν στις ΛΑΧ), από 22 % το 2009 (7)· καλεί την Επιτροπή να ενημερώνει το Ευρωπαϊκό Κοινοβούλιο σχετικά με το ετήσιο και/ή πολυετές μερίδιο των πόρων του ΕΤΑ που δαπανώνται ως ΒγΕ·

29. προτείνει στην Επιτροπή να δημιουργήσει νέα ώθηση για βιώσιμες δημόσιες συμβάσεις σε διεθνές επίπεδο, προτείνει δε το πλαίσιο που προκύπτει από την αναθεώρηση των οδηγιών για τις δημόσιες συμβάσεις να παρέχει στις αναθέτουσες αρχές το περιθώριο πολιτικής για να προβαίνουν σε ενημερωμένες επιλογές συμβάσεων που ευνοούν την ανάπτυξη·

30. καλεί την Επιτροπή να προωθήσει ενεργά στο πλαίσιο του ΠΟΕ την πρόταση ορισμένων χορηγών για περιορισμό του πεδίου εφαρμογής της πρωτοβουλίας βοήθειας για το εμπόριο, ώστε να την καταστήσει πιο παρακολουθήσιμη, αποδοτική και εστιασμένη σε βασικά στοιχεία της σχέσης μεταξύ εμπορίου και ανάπτυξης, προκειμένου να γίνει πιο αποτελεσματική κι έτσι να διασφαλίζεται η χρηματοδότηση των χορηγών·

31. εφιστά την προσοχή στη δημοσίευση αναθεωρημένης στρατηγικής ΔΠΙ έναντι τρίτων χωρών, η οποία πρέπει να διασφαλίζει, από την άποψη της ανάπτυξης, επαρκή πρόσβαση σε φάρμακα και να παρέχει αποτελεσματικά κίνητρα για φαρμακευτική έρευνα, κάνοντας χρήση των μέσων ευελιξίας της συμφωνίας TRIPS στις κατάλληλες περιπτώσεις, όπως οι καταστάσεις έκτακτης ανάγκης στον τομέα της υγείας, και καθιστώντας τη στρατηγική συμβατή με την παράλληλη ατζέντα για την «οικονομικά προσιτή πρόσβαση στην ιατρική»· επίσης τονίζει ότι η σύνδεση με το πρόγραμμα επισιτιστικής ασφάλειας είναι πολύ σημαντική στο πλαίσιο αυτό, π.χ. για τη διασφάλιση της προστασίας των φυτικών ποικιλιών και την αναγνώριση της σημασίας των διαφόρων γεωργικών συστημάτων και των συστημάτων προμήθειας παραδοσιακών σπόρων·

32. προτείνει την εφαρμογή κανόνων προτιμησιακών εμπορικών συναλλαγών που βελτιώνουν τη μεταφορά της πράσινης γεωργικής τεχνολογίας στο πλαίσιο του ΠΟΕ, καθώς και στις διμερείς εμπορικές συμφωνίες με τις αναπτυσσόμενες χώρες·

33. εκφράζει την ικανοποίησή του για τη δημιουργία, το 2010, εντός της ομάδας βιώσιμης ανάπτυξης στη Γενική Διεύθυνση Εμπορίου, ενός σημείου εστίασης για τον συντονισμό των δραστηριοτήτων σχετικά με το δίκαιο εμπόριο, οι οποίες αποτελούν σημαντικό παράδειγμα για το πώς οι εμπορικές συναλλαγές και η αναπτυξιακή πολιτική της ΕΕ μπορούν να γίνουν πιο συνεκτικές και να ενισχύονται αμοιβαία·

34. επισημαίνει ότι το δίκαιο εμπόριο μεταξύ ΕΕ και αναπτυσσόμενων χωρών συνεπάγεται την καταβολή δίκαιου τιμήματος για τους πόρους και τα γεωργικά προϊόντα των αναπτυσσόμενων χωρών, δηλαδή ενός τιμήματος που να αντανακλά τις εσωτερικές και εξωτερικές δαπάνες, τηρώντας ταυτόχρονα τα βασικά εργασιακά πρότυπα της ΔΟΕ όσον αφορά τους όρους εργασίας, καθώς και των διεθνών προτύπων για την προστασία του περιβάλλοντος·

35. επαναλαμβάνει την έκκλησή του για αποτελεσματική αντιμετώπιση του προβλήματος των ορυκτών που προέρχονται από εμπόλεμες ζώνες και άλλων πόρων που σχετίζονται με συγκρούσεις στις αναπτυσσόμενες χώρες, και που είχαν ως αποτέλεσμα το θάνατο και την εκτόπιση εκατομμυρίων ανθρώπων·

36. εκτιμά ότι οι αναπτυσσόμενες χώρες θα πρέπει να προστατεύουν την οικονομία τους και να προβαίνουν σε επιλεκτικά ανοίγματα στην αγορά, όπως συνέβαινε και στην Ευρώπη·

37. ζητεί από την Επιτροπή την περαιτέρω ενσωμάτωση διεθνώς συμφωνημένων εργασιακών και περιβαλλοντικών προτύπων σε μέσα όπως οι συμφωνίες οικονομικής εταιρικής σχέσης (ΣΟΕΣ) και οι συμφωνίες ελεύθερων συναλλαγών (FTA)·

38. επικροτεί το γεγονός ότι αναγνωρίζεται από την ΕΕ η σημασία της γεωργίας μικρής κλίμακας ως προς την καταπολέμηση της πείνας και ότι τα μέτρα προσαρμογής αποτελούν προτεραιότητα του προγράμματος επισιτιστικής ασφάλειας· υπογραμμίζει ότι η στήριξη των γυναικών γεωργών μικρής κλίμακας είναι ιδιαίτερα σημαντική·

39. επαναλαμβάνει ότι τα αναπτυξιακά ζητήματα πρέπει να ενσωματωθούν στο σύνολο της διαδικασίας λήψης αποφάσεων για τη γεωργική πολιτική της ΕΕ και ζητεί τη θέσπιση συνοδευτικών μέτρων παρόμοιων με τα συνοδευτικά μέτρα του πρωτοκόλλου για τη ζάχαρη (SPAM), εάν είναι απαραίτητο·

40. επαναλαμβάνει την έκκλησή του για τη διεξαγωγή τακτικών και ανεξάρτητων εκτιμήσεων και αξιολογήσεων των γεωργικών και εμπορικών πολιτικών της ΕΕ, αποδίδοντας ιδιαίτερη προσοχή στις επιπτώσεις στους τοπικούς παραγωγούς και τους παραγωγούς μικρής κλίμακας και λαμβάνοντας υπόψη τα στοιχεία που υποβάλλονται από τις κυβερνήσεις, τις οργανώσεις γεωργών, τις οργανώσεις της κοινωνίας των πολιτών και άλλους ενδιαφερόμενους φορείς στις αναπτυσσόμενες χώρες, οι οποίες αποτελούν εμπορικούς εταίρους της ΕΕ·

41. παροτρύνει την ΕΕ να ενισχύσει τις αλυσίδες εφοδιασμού ΕΕ-ΑΚΕ και να στηρίξει την ενίσχυση των αλυσίδων εφοδιασμού εντός των χωρών ΑΚΕ καθώς αμφότερες οι αγορές έχουν αναπτυχθεί με βάση την αμοιβαία εξάρτηση· προτείνει να προαχθεί, στις αναπτυσσόμενες χώρες, η χρήση σύγχρονων μέσων διαχείρισης της αγοράς, όπως οι διατάξεις περί διαφάνειας, η ανάπτυξη ικανοτήτων, οι τεχνικοί κανονισμοί ή η στήριξη σε σχέση με τη διαπραγμάτευση συμβάσεων, π.χ. στο πλαίσιο της Κοινής Στρατηγικής Αφρικής–ΕΕ·

42. προτείνει τη σύσταση διακρατικής αδελφοποίησης μεταξύ των περιοχών του Natura 2000 και παρόμοιων περιοχών γεωργικής οικολογικής διαχείρισης στις αναπτυσσόμενες χώρες, με στόχο: α) την ανταλλαγή τεχνογνωσίας για τη διαχείριση των εν λόγω περιοχών από τις τοπικές αρχές, τους τοπικούς ηγέτες και τις τοπικές γεωργικές κοινότητες, προκειμένου να διασφαλίζεται ότι η μελλοντική διαχείριση είναι βιώσιμη, τόσο από οικολογική όσο και από οικονομική άποψη, και είναι πρακτικά εφικτή, β) τη δημιουργία ικανοτήτων, μέσω της αδελφοποίησης της οικονομικής βιωσιμότητας των αλυσίδων επιχειρήσεων στις περιοχές αυτές, που θα συμβάλλει στη βιώσιμη επισιτιστική ασφάλεια σε αυτές τις περιοχές, γ) την εφαρμογή έρευνας που θα συμβάλλει στην προστασία της γεωργικής ποικιλομορφίας και της βιοποικιλότητας και θα διασφαλίζει τη μακροπρόθεσμη επιβίωση πολύτιμων και απειλούμενων ειδών και οικοτόπων· προτείνει επίσης τη δημιουργία κέντρου διακρατικής αδελφοποίησης για μάθηση και ανάπτυξη τεχνογνωσίας μεταξύ των περιοχών του δικτύου Natura 2000 και παρόμοιων περιοχών σε τρίτες χώρες·

43. επισημαίνει ότι η έγκαιρη ενημέρωση σχετικά με αυτές τις αλλαγές ή την εφαρμογή εναλλακτικών ισοδύναμων προτύπων στις εισαγωγές είναι απαραίτητη για τις αναπτυσσόμενες χώρες, προκειμένου να διευκολυνθεί ο μακροπρόθεσμος σχεδιασμός και η μακροπρόθεσμη ανταγωνιστικότητα με βάση την ποιότητα·

44. καλεί την Επιτροπή να αναπτύξει ολοκληρωμένη προσέγγιση για τη διατροφή, να συστήσει ειδικό ταμείο για την αντιμετώπιση του προβλήματος υποσιτισμού στις αναπτυσσόμενες χώρες, και να κινητοποιήσει τους απαραίτητους πόρους για την επίτευξη βασικών παρεμβάσεων που μπορούν να εμποδίσουν το μεγαλύτερο μέρος του υποσιτισμού, ιδίως όσον αφορά τις 1 000 κρίσιμες ημέρες από τη σύλληψη έως την ηλικία των 2 ετών, και οι οποίες περιλαμβάνουν την ενθάρρυνση των βέλτιστων πρακτικών διατροφής και φροντίδας, όπως ο θηλασμός για την αποφυγή λήψης μολυσμένου νερού, η κατάλληλη παροχή ποικιλίας τροφίμων για βρέφη, ο εμπλουτισμός βασικών καταναλωτικών ειδών και βιταμινούχων συμπληρωμάτων· πιστεύει ότι ένα τέτοιο ταμείο θα επιτρέψει τη μόχλευση και τον συνδυασμό πόρων από την Επιτροπή και τα κράτη μέλη, ενδεχομένως και από άλλους χορηγούς, και θα καταστήσει δυνατή την καλύτερη προβολή των δράσεων της Ένωσης για τη σωτηρία ζωών·

45. εκφράζει τη λύπη του διότι από τον συνολικό προϋπολογισμό της Επιτροπής για την αναπτυξιακή βοήθεια, που ανέρχεται σε 12 δισεκατομμύρια ευρώ ετησίως, μόνον 418 εκατομμύρια ευρώ κατά προσέγγιση, ήτοι το 3,4 % περίπου, διατίθενται επί του παρόντος σε άμεσες παρεμβάσεις στον τομέα της διατροφής· πιστεύει ότι οι προσπάθειες για την καταπολέμηση του υποσιτισμού πρέπει να καταβάλλονται σε πολυτομεακό επίπεδο, να συνεπάγονται τη συμμετοχή πολλαπλών ενδιαφερομένων παραγόντων και να είναι σύμμορφες προς τις εθνικές προτεραιότητες των πληττομένων χωρών·

46. θεωρεί ότι το μέγεθος της αλιευτικής αγοράς της ΕΕ και το γεωγραφικό φάσμα των δραστηριοτήτων των σκαφών που φέρουν σημαία της ΕΕ και των σκαφών ιδιοκτησίας της ΕΕ, δημιουργούν υψηλό επίπεδο ευθύνης στην Ένωση η οποία καλείται να εξασφαλίσει ότι στις δραστηριότητες αυτές εφαρμόζονται τα ίδια πρότυπα οικολογικής και κοινωνικής βιωσιμότητας και διαφάνειας, τόσο εντός όσο και εκτός των υδάτων της Ένωσης· επισημαίνει ότι η συνοχή αυτή απαιτεί συντονισμό τόσο εντός της ίδιας της Επιτροπής όσο και μεταξύ της Επιτροπής και των κυβερνήσεων των μεμονωμένων κρατών μελών·

47. επαναλαμβάνει ότι, για τη βελτίωση της ΣΑΠ, οι διαπραγματεύσεις των συμφωνιών αλιευτικής σύμπραξης (ΣΑΣ) πρέπει να βασίζονται στις προτεραιότητες της συμβαλλόμενης χώρας για τη βιώσιμη ανάπτυξη του οικείου αλιευτικού τομέα· τονίζει ότι οι πληρωμές των συμφωνιών αλιευτικής σύμπραξης (ΣΑΣ) πρέπει να είναι συμβατές με τους αναπτυξιακούς στόχους και ότι η ΕΕ θα πρέπει να παρακολουθεί εκ του σύνεγγυς τις επιπτώσεις των ΣΑΣ·

48. εκφράζει την άποψη ότι πρέπει να ενισχυθεί η ΣΑΠ α) καθιστώντας τη ΓΔ MARE και τη ΓΔ Ανάπτυξης από κοινού υπεύθυνες για τη σύναψη αλιευτικών συμφωνιών, β) εφαρμόζοντας τις σχετικές αρχές που ορίζονται στον κώδικα δεοντολογίας του Οργανισμού Τροφίμων και Γεωργίας (FAO) σχετικά με την υπεύθυνη εκμετάλλευση των αλιευτικών πόρων, τις δεσμεύσεις της ΕΕ ως προς τη συνοχή της αναπτυξιακής πολιτικής, καθώς και τη συμφωνία εταιρικής σχέσης ΑΚΕ-ΕΚ του Κοτονού, γ) ενσωματώνοντας τις υποχρεώσεις που αφορούν τα ανθρώπινα δικαιώματα, την καταπολέμηση της διαφθοράς και τη λογοδοσία σε όλες τις αλιευτικές συμφωνίες και δ) εξασφαλίζοντας ότι οι αλιευτικές συμφωνίες συνάδουν με ή συμβάλλουν στους στόχους της μείωσης της φτώχειας και της ανθρώπινης ανάπτυξης, όπως ορίζεται στα έγγραφα εθνικής και περιφερειακής στρατηγικής της ΕΕ·

49. τονίζει ότι οιαδήποτε πρόσβαση στους αλιευτικούς πόρους των υδάτων των τρίτων χωρών πρέπει να τηρεί όχι μόνο το άρθρο 62 της Σύμβασης των Ηνωμένων Εθνών για το δίκαιο της θάλασσας (UNCLOS) σχετικά με το πλεόνασμα αλλά και τα άρθρα 69 και 70 σχετικά με τα δικαιώματα των μεσόγειων και μειονεκτικών γεωγραφικά κρατών της περιοχής, λαμβάνοντας υπόψη τις διατροφικές και κοινωνικοοικονομικές ανάγκες των τοπικών πληθυσμών·

50. προτείνει, σύμφωνα με το ψήφισμα του 2006 της γενικής συνέλευσης του ΟΗΕ σχετικά με τις περιφερειακές οργανώσεις διαχείρισης της αλιείας (ΠΟΔΑ), να δοθεί στην Επιτροπή σαφής διαπραγματευτική εντολή για όλες τις ΠΟΔΑ για την προώθηση της διατήρησης του θαλάσσιου περιβάλλοντος και της βιώσιμης αλιείας·

51. εκτιμά ότι οποιοδήποτε σύστημα καταλογισμού αλιευτικών δυνατοτήτων σε χώρες στο πλαίσιο των (ΠΟΔΑ) πρέπει να περιλαμβάνει τα νόμιμα δικαιώματα και προσδοκίες των αναπτυσσόμενων κρατών για την ανάπτυξη της δικής τους αλιείας· ζητεί επίμονα να αντιταχθεί η ΕΕ στην καθιέρωση συστημάτων μεταβιβάσιμων αλιευτικών παραχωρήσεων στην ΠΟΔΑ, δεδομένου ότι θα έθεταν σε κίνδυνο τη διαβίωση και την ευημερία των εξαρτημένων κοινοτήτων των αναπτυσσόμενων χωρών·

52. εκτιμά πως η αναπτυξιακή πολιτική της Ένωσης πρέπει να εφαρμόζεται σύμφωνα με τις δεσμεύσεις που έχουν αναληφθεί στο πλαίσιο των Ηνωμένων Εθνών και άλλων οργανώσεων και αρμοδίων διεθνών οργανισμών και ότι η αναπτυξιακή συμβολή της αλιείας πρέπει να εγγραφεί στο πλαίσιο των αρχών και στόχων της εξωτερικής πολιτικής της Ένωσης ώστε να υπηρετήσει τον βασικό σκοπό της ευρωπαϊκής αναπτυξιακής πολιτικής που είναι η μείωση και, τελικά, η εξάλειψη της φτώχειας στις αναπτυσσόμενες χώρες·

53. πιστεύει ότι η Ένωση θα πρέπει να συμβάλει στην ανάπτυξη στον τομέα της αλιείας σύμφωνα με την αρχή του αλιευτικού πλεονάσματος και τους λοιπούς κανόνες της UNCLOS, καθώς και τις κατευθυντήριες γραμμές του Οργανισμού Επισιτισμού και Γεωργίας (FAO) για μια υπεύθυνη αλιεία και τη σύμβαση του FAO σχετικά με τη διατήρηση και διαχείριση των αλιευτικών πόρων σε παγκόσμιο επίπεδο·

54. τονίζει ότι οι στόχοι της αλιευτικής πολιτικής πρέπει να υλοποιούνται με διαφάνεια και συνοχή σε σχέση με τους άλλους στόχους της Ένωσης, οι δε επιπτώσεις τους επί της ανάπτυξης πρέπει να σχεδιάζονται, να μετρώνται, να αξιολογούνται και να υπόκεινται σε δημοκρατικό έλεγχο κατά τρόπο τακτικό και συστηματικό·

55. επιθυμεί να καταστήσει σαφές ότι οι συμφωνίες εταιρικής σχέσης στον τομέα της αλιείας (ΣΕΣΑ) και οι αλιευτικές πτυχές των συμφωνιών αναπτυξιακής συνεργασίας και των εμπορικών συμφωνιών της Ένωσης πρέπει να συμβάλλουν ώστε η αλιεία να είναι για την ΕΕ και για τους εταίρους της μια βιώσιμη δραστηριότητα από κοινωνική, οικονομική και περιβαλλοντική άποψη·

56. εκφράζει τη λύπη του για το γεγονός ότι ένα μεγάλο μέρος από τους στόχους των ΣΕΣΑ δεν έχει επιτευχθεί· ιδιαίτερα εκφράζει την απογοήτευσή του για τα πενιχρά αποτελέσματα στους τομείς της επιστημονικής και τεχνικής συνεργασίας και της στήριξης της βιώσιμης ανάπτυξης του αλιευτικού τομέα (και των συνδεόμενων με αυτόν επιχειρήσεων) στις αναπτυσσόμενες χώρες· εκτιμά πως τα ζητήματα αυτά μπορεί να βελτιωθούν στο πλαίσιο μιας συνοχής των πολιτικών και της διαχείρισης της αλιείας σε διεθνές επίπεδο·

57. τονίζει ότι η ΕΕ οφείλει να μεριμνήσει ώστε η τρέχουσα μεταρρύθμιση της Κοινής Αλιευτικής Πολιτικής να λαμβάνει υπόψη τη δέσμευση που έχει αναλάβει η ΕΕ έναντι των αναπτυσσομένων χωρών ότι θα υποστηρίξει την επίτευξη των αναπτυξιακών στόχων της χιλιετίας, καθώς και το βασικό ανθρώπινο δικαίωμα στην τροφή, όπως αυτό αναγνωρίζεται στην Οικουμενική Διακήρυξη των Δικαιωμάτων του Ανθρώπου·

58. ζητεί από την Επιτροπή να μεριμνήσει ώστε η εξωτερική της δράση εν γένει και οι ΣΕΣΑ ειδικότερα να προάγουν τη χρηστή διακυβέρνηση και τη διαφάνεια και να δημιουργούν τις κατάλληλες συνθήκες ώστε οι αναπτυσσόμενες τρίτες χώρες να θεμελιώνουν τις δικές τους αλιευτικές πολιτικές στις ίδιες γενικές κατευθύνσεις και στις ίδιες προδιαγραφές βιωσιμότητας με την Κοινή Αλιευτική Πολιτική, όπως: η λήψη αποφάσεων βάσει επιστημονικών εκθέσεων και μελετών επιπτώσεων και η εκπόνηση πολυετών προγραμμάτων για τη μέγιστη αξιοποίηση των αλιευτικών πόρων κατά τον πλέον βιώσιμο τρόπο· η ειδική στήριξη των μικρής κλίμακας δραστηριοτήτων στην αλιεία και την υδατοκαλλιέργεια, καθώς και των κοινοτήτων με μεγάλο βαθμό εξάρτησης από αυτές· η προαγωγή της επιλεκτικής αλιείας και η προσαρμογή του δυναμικού του αλιευτικού στόλου στο μέγεθος των αλιευτικών πόρων και η εφαρμογή πιο υπεύθυνων αλιευτικών μεθόδων· η σταδιακή μείωση και τελική εξάλειψη των απορριπτόμενων αλιευμάτων· η καταπολέμηση κατά της παράνομης, αδήλωτης και ανεξέλεγκτης αλιείας· η βελτίωση της ασφαλείας και των όρων εργασίας· η προστασία του περιβάλλοντος και της βιοποικιλότητας, και λήψη μέτρων κατά της κλιματικής αλλαγής· η ποιότητα των προϊόντων και η βελτίωση της εμπορίας τους· και η προαγωγή της έρευνας και της καινοτομίας, με σκοπό την άσκηση πιο αειφόρων δραστηριοτήτων στην αλιεία, στην υδατοκαλλιέργεια και στους συναφείς κλάδους·

59. τονίζει ότι οι ΣΕΣΑ και οι κλάδοι που αναπτύσσονται γύρω από αυτές συμβάλλουν στην ανάπτυξη των τρίτων χωρών και δημιουργούν τις προϋποθέσεις ώστε αυτές να μπορούν στο μέλλον να εκμεταλλεύονται τους δικούς τους πόρους·

60. υποστηρίζει ότι η Ένωση και τα κράτη μέλη της οφείλουν, στις σχέσεις τους με τρίτες χώρες και με τη δράση τους στους διεθνείς οργανισμούς, να συμβάλλουν ώστε οι κοινωνίες και οι κυβερνήσεις των αναπτυσσομένων χωρών να αποκτήσουν την ικανότητα να χαράσσουν, να εκτελούν και να ελέγχουν βιώσιμες αλιευτικές πολιτικές που θα βελτιώνουν την επισιτιστική τους ασφάλεια και θα προωθούν την ανάπτυξή τους·

61. υποστηρίζει την από κοινού διαμόρφωση προτύπων με στόχους, δράσεις και δείκτες, για να παρακολουθείται καλύτερα η χρήση των κονδυλίων σε πνεύμα εταιρικής σχέσης· τονίζει ότι η παρακολούθηση αυτή πρέπει να συμπεριλαμβάνει την έγκριση διορθωτικών διαδικασιών σε συνεννόηση με την τρίτη χώρα, οσάκις παρατηρείται κάποια απόκλιση από τους ορισθέντες στόχους εκ μέρους ενός εκ των συμβαλλομένων μερών·

62. χαιρετίζει το παράδειγμα διαφάνειας που η ΕΕ έδωσε σε παγκόσμιο επίπεδο δημοσιοποιώντας τις διατάξεις των ΣΑΣ· καλεί την Επιτροπή να συνεχίσει να δείχνει ανοικτό πνεύμα και να φροντίσει να δημοσιοποιούνται και οι αξιολογήσεις αυτών των συμφωνιών, κατ' εφαρμογή των αρχών της σύμβασης του Aarhus, ώστε τα τοπικά κοινοβούλια, η κοινωνία των πολιτών και οι άλλοι ενδιαφερόμενοι να έχουν τη δυνατότητα να ελέγχουν αποτελεσματικά την εφαρμογή και τα αποτελέσματα των συμφωνιών·

63. επισημαίνει τη σημασία ύπαρξης διαφανών και ενημερωμένων επιστημονικών στοιχείων σχετικά με τα αλιευτικά αποθέματα, όλες τις αλιευτικές συμφωνίες συμπεριλαμβανομένων εκείνων της ΕΕ, και τη συνολική αλιευτική δραστηριότητα στα ύδατα κάθε χώρας· φρονεί ότι πριν την υπογραφή συμφωνίας, πρέπει να γίνεται επιστημονική αξιολόγηση ή, τουλάχιστον, ότι οι συμφωνίες αυτές πρέπει να συντελούν στη συγκέντρωση των στοιχείων·

64. εφιστά την προσοχή στο πρόβλημα της παράνομης, λαθραίας και άναρχης αλιείας (ΠΛΑ)· υπενθυμίζει ότι πολλά πλοία δεν αναφέρουν όπως θα έπρεπε τα αλιεύματά τους, δεν επιθεωρούνται, τα στοιχεία που παρέχουν τα σκάφη δεν ελέγχονται και δεν υπάρχει σαφής προσδιορισμός των αλιευόμενων ειδών· θεωρεί ότι η ΕΕ μπορεί και οφείλει να συμβάλει αποτελεσματικότερα στην επίλυση αυτών των προβλημάτων· καλεί την Επιτροπή, σε όλες της τις διεθνείς σχέσεις, να υποστηρίζει την αρχή της ευθύνης του κράτους σημαίας, που διέπει το διεθνές δίκαιο και που είναι θεμελιώδους σημασίας για την αποτελεσματική εφαρμογή του κανονισμού για την παράνομη, λαθραία και άναρχη αλιεία (ΠΛΑ)·

65. υποστηρίζει την καλύτερη σύνδεση των ΣΕΣΑ με τα υφιστάμενα μέσα αναπτυξιακής πολιτικής, ιδίως δε με το ΕΤΑ, καθώς και με τους όρους πρόσβασης των αναπτυσσόμενων χωρών στις αγορές της ΕΕ·

66. τονίζει ότι η συνεργασία στον τομέα της αλιείας μπορεί να αποβεί άμεσα προς όφελος των 150 εκατομμυρίων ανθρώπων στον πλανήτη μας που για την επιβίωσή τους εξαρτώνται από την αλιεία και από τις δραστηριότητες που συνδέονται με αυτήν.

Αλλαγή του κλίματος και ενέργεια

67. επαναλαμβάνει ότι πρέπει να δοθεί μεγαλύτερη προσοχή στη μεγιστοποίηση των συνεργειών μεταξύ των πολιτικών της ΕΕ για την κλιματική αλλαγή και των αναπτυξιακών στόχων της ΕΕ, ιδίως όσον αφορά τα εργαλεία και τα μέσα που χρησιμοποιούνται καθώς και τα έμμεσα οφέλη της ανάπτυξης ή/και της προσαρμογής στην κλιματική αλλαγή·

68. τονίζει ότι η επίτευξη βιώσιμης ανάπτυξης, συμπεριλαμβανομένης της καταπολέμησης της κλιματικής αλλαγής, μέσω επενδύσεων στην εκπαίδευση αποτελεί έναν τομέα στον οποίο η αναπτυξιακή βοήθεια δύναται να εκπληρώσει πολλούς στόχους ταυτόχρονα, ιδίως όταν οι τελευταίοι επικεντρώνονται στις γυναίκες·

69. εκτιμά ότι οι προκλήσεις που προκύπτουν από την κλιματική αλλαγή πρέπει να αντιμετωπίζονται μέσω διαρθρωτικών μεταρρυθμίσεων και ζητεί τη διενέργεια εκτίμησης των κινδύνων εξαιτίας της συστηματικής κλιματικής αλλαγής για όλες τις πτυχές του σχεδιασμού πολιτικής και στη λήψη αποφάσεων στην ΕΕ, συμπεριλαμβανομένων του εμπορίου, της γεωργίας, της επισιτιστικής ασφάλειας κ.λπ., απαιτεί δε να χρησιμοποιηθεί το αποτέλεσμα της εν λόγω εκτίμησης για τη διαμόρφωση σαφών και συνεκτικών εγγράφων εθνικής και περιφερειακής στρατηγικής, καθώς και αναπτυξιακών προγραμμάτων και έργων·

70. ζητεί να δοθεί ιδιαίτερη προσοχή στις ειδικές ανάγκες των γεωργών και κτηνοτρόφων μικρής κλίμακας που αντιμετωπίζουν τις συνέπειες της κλιματικής αλλαγής σε κάθε πολιτική και συμφωνία που συνεπάγεται πιθανή μείωση ή περιορισμό στην πρόσβαση πόρων για την παραγωγή τροφίμων, όπως το έδαφος, τα ύδατα και η κινητικότητα, μεταξύ άλλων·

71. επαναλαμβάνει την έκκλησή του προς την Επιτροπή και τα κράτη μέλη να συλλέγουν στοιχεία, ειδικά για κάθε χώρα και κατανεμημένα ανά φύλο, κατά τον σχεδιασμό, την εφαρμογή και την αξιολόγηση των πολιτικών, των προγραμμάτων και των σχεδίων για την αντιμετώπιση της κλιματικής αλλαγής, προκειμένου να αξιολογούνται και να αντιμετωπίζονται αποτελεσματικά οι διαφορετικές επιπτώσεις που έχει η κλιματική αλλαγή σε κάθε φύλο, καθώς και να δημιουργήσουν οδηγό προσαρμογής στην κλιματική αλλαγή, στον οποίο θα αναφέρονται οι πολιτικές που μπορούν να προσφέρουν στις γυναίκες προστασία και δύναμη για να μπορέσουν να ανταπεξέλθουν στις επιπτώσεις της κλιματικής αλλαγής·

72. χαιρετίζει τις προτάσεις της Ευρωπαϊκής Έκθεσης του 2011-2012 για την Ανάπτυξη για ολοκληρωμένη και βασιζόμενη στα οικοσυστήματα διαχείριση των υδάτων, της ενέργειας και του εδάφους, καθώς οι τρεις αυτοί πόροι είναι ζωτικής σημασίας για την ανάπτυξη· ζητεί από την Επιτροπή να δώσει συνέχεια στις προτάσεις της εν λόγω έκθεσης· επισημαίνει ιδιαίτερα την ύπαρξη σημαντικών κενών στην ενωσιακή και παγκόσμια διακυβέρνηση και τονίζει την ανάγκη μεταβολής προς μεγαλύτερη βιωσιμότητα στα σχήματα κατανάλωσης και παραγωγής εντός της ίδιας της Ένωσης

73. κρίνει ότι η ΕΕ οφείλει να ενεργήσει στις αναπτυσσόμενες χώρες, για την προώθηση επενδύσεων, καινοτόμων προσεγγίσεων και υψηλών προτύπων εταιρικών πρακτικών ως προς την περιεκτική και βιώσιμη χρήση των υδάτων, της ενέργειας και του εδάφους· προτείνει, επίσης, να συμπληρώνεται η έμφαση που δίνεται στη βιώσιμη ενέργεια και τη γεωργία στο «Πρόγραμμα Δράσης για την Αλλαγή» με παρεμβάσεις στον τομέα των υδάτων·

74. καλεί την Επιτροπή να υποβάλει, έως τα τέλη του 2012, την έκθεσή της με θέμα την κοινωνική βιωσιμότητα των βιοκαυσίμων και να διενεργήσει, πριν από την εκπόνηση της εν λόγω έκθεσης, διαβουλεύσεις με τις επηρεαζόμενες κοινότητες και τις τοπικές ΜΚΟ· επισημαίνει ότι αυτό αποτελεί ευκαιρία για να υποβληθούν προτάσεις σχετικά με την κατάλληλη μεθοδολογία και να καλυφθεί ο πλήρης αντίκτυπος των ευρωπαϊκών στόχων περί βιοκαυσίμων στην επισιτιστική ασφάλεια, στα δικαιώματα γης και σε άλλα αναπτυξιακά ζητήματα· υπενθυμίζει ότι η παρακολούθηση και υποβολή εκθέσεων από την Επιτροπή που προβλέπεται στην προτεινόμενη οδηγία παρέχει την ευκαιρία, εφόσον είναι σκόπιμο, να προταθούν επανορθωτικές ενέργειες που βασίζονται σε διδάγματα·

75. υπογραμμίζει τη σημασία του να διασφαλιστεί ότι η εισαγόμενη βιοενέργεια παράγεται βάσει αποδεκτών προτύπων ως προς το περιβάλλον και την απασχόληση, και με σεβασμό στις τοπικές κοινότητες·

76. ενθαρρύνει την περαιτέρω ανάπτυξη της δεύτερης και τρίτης γενιάς βιοενέργειας από βιομάζα υποπροϊόντων, αποβλήτων και καταλοίπων·

77. ζητεί από την Επιτροπή να αναθεωρήσει τον στόχο του 10 % για τα βιοκαύσιμα από ανανεώσιμες πηγές έως το 2020, στόχο ο οποίος προβλέπεται στην οδηγία για τις ανανεώσιμες πηγές ενέργειας, εκτός αν εφαρμοστούν αυστηρά κριτήρια ως προς τη βιωσιμότητα·

78. καλεί τα κράτη μέλη να εκχωρήσουν σημαντικό μερίδιο των εσόδων δημοπράτησης του Ευρωπαϊκού Συστήματος Εμπορίας Εκπομπών (ETS) σε δραστηριότητες των αναπτυσσόμενων χωρών που σχετίζονται με την κλιματική αλλαγή από το 2013 και μετά·

79. προτρέπει την Επιτροπή να προτείνει κατάλληλη μεθοδολογία που θα είναι εναρμονισμένη με τη ΣΑΠ για τον υπολογισμό των επιπτώσεων από την έμμεση αλλαγή της χρήσης γης, υπενθυμίζοντας στην Επιτροπή ότι η εν λόγω μεθοδολογία έπρεπε να έχει ολοκληρωθεί έως το τέλος του 2010·

Ασφάλεια

80. επισημαίνει ότι η ανασκόπηση του τομέα εξαγωγών όπλων της ΕΕ, η οποία αναμένεται να ολοκληρωθεί εντός του 2012, πρέπει να βασίζεται σε ολοκληρωμένες πληροφορίες ούτως ώστε να συμμορφώνεται προς τους αναπτυξιακούς στόχους· επισημαίνει ότι η δημοσίευση της 13ης ετήσιας έκθεσης του Συμβουλίου σχετικά με τον έλεγχο των εξαγωγών στρατιωτικής τεχνολογίας και εξοπλισμού εγείρει ζητήματα που αφορούν την αξιοπιστία και τη χρηστικότητα των παρεχόμενων στοιχείων·

81. εφιστά την προσοχή στις δεσμεύσεις της ΕΕ για δημοκρατία και ανθρώπινα δικαιώματα και για συνθήκες όπως αυτές που κατοχυρώνονται στην προσέγγιση «όσο περισσότερο τόσο περισσότερο» όσον αφορά την πολιτική της άμεσης γειτονίας της ΕΕ· τονίζει ότι η σημασία τους μπορεί να διασφαλιστεί μόνον όταν κανένας άλλος τομέας πολιτικής και καμία αλληλεπίδραση με τις χώρες εταίρους δεν έρχεται σε αντίθεση με τις πρωτοβουλίες για την ενίσχυση των ανθρωπίνων δικαιωμάτων, της ανθρώπινης ασφάλειας και της δημοκρατίας στις χώρες εταίρους·

82. υπενθυμίζει το γεγονός ότι οι εξαγωγές όπλων αποτελούν διακυβερνητικό θέμα και ότι στο πλαίσιο αυτό θα πρέπει να λαμβάνεται υπόψη η ΣΑΠ· καταλήγει στο συμπέρασμα ότι η απόφαση πιθανής έγκρισης των εξαγωγών όπλων προς τις αναπτυσσόμενες χώρες, σε συνάφεια με το κριτήριο της «βιώσιμης ανάπτυξης», δηλαδή το κριτήριο 8 των ενοποιημένων κριτηρίων για την άδεια εξαγωγών όπλων σε επίπεδο ΕΕ και εθνικό επίπεδο, μπορεί να είναι δύσκολη, δεδομένου ότι άλλοι προβληματισμοί πολιτικής ενδέχεται να παρακάμψουν την εφαρμογή του· προτείνει να παρέχουν τα κράτη μέλη πλήρη δήλωση σχετικά με τη μεθοδολογία που χρησιμοποιείται σε σχέση με το εν λόγω κριτήριο·

83. αναγνωρίζει την αλληλεξάρτηση της ανάπτυξης, της δημοκρατίας, των ανθρωπίνων δικαιωμάτων, της χρηστής διακυβέρνησης και της ασφάλειας, η οποία πρέπει να συνεκτιμάται σε κάθε συζήτηση σχετικά με τη ΣΑΠ·

84. εκφράζει την άποψη ότι οι έννοιες της ανθρώπινης ασφάλειας και ανάπτυξης πρέπει να θεωρηθούν ουσιώδεις για τη σχέση ασφάλειας-ανάπτυξης, καθώς έχουν ως επίκεντρο το άτομο·

85. επισημαίνει ότι ο συντονισμός των δραστηριοτήτων που αποσκοπούν στην οικοδόμηση της ειρήνης, στην ανθρωπιστική βοήθεια καθώς και στην ανάπτυξη, κατά τις περιόδους που έπονται των συγκρούσεων, πρέπει να βελτιωθεί βάσει του πλαισίου στρατηγικής «Σύνδεση αρωγής, αποκατάστασης και ανάπτυξης» (ΣΑΑΑ) ώστε να συνάδει προς τις αρχές της ΣΑΠ και της ανθρώπινης ασφάλειας, η οποία εξακολουθεί να υποτιμάται· υπενθυμίζει στην Επιτροπή ότι το Συμβούλιο της ζήτησε, το 2009, να αναπτύξει ένα ευρωπαϊκό σχέδιο δράσης όσον αφορά τις καταστάσεις σύγκρουσης και αστάθειας και ότι η ΕΕ ενέκρινε τη νέα συμφωνία για συμμετοχή στα επισφαλή κράτη, που εγκρίθηκε στο φόρουμ υψηλού επιπέδου του Μπουσάν για την αποτελεσματικότητα της βοήθειας·

86. καθώς η αρμόδια βασική επιτροπή για τον κώδικα συμπεριφοράς της ΕΕ όσον αφορά τις εξαγωγές όπλων είναι η ομάδα εργασίας του Συμβουλίου για τις εξαγωγές συμβατικών όπλων, επισημαίνει ότι οι αναπτυξιακοί στόχοι πρέπει οπωσδήποτε να λαμβάνονται υπόψη σε αυτό το φόρουμ· καλεί το Συμβούλιο να καταστήσει νομικά δεσμευτικό τον κώδικα συμπεριφοράς της Ευρωπαϊκής Ένωσης για τις εξαγωγές όπλων·

Μετανάστευση

87. τονίζει ότι η «διαρροή εγκεφάλων» μπορεί να δημιουργήσει σοβαρά προβλήματα στις αναπτυσσόμενες χώρες, ιδίως στον τομέα της υγείας· αναγνωρίζει ότι η «διαρροή εγκεφάλων» που επηρεάζει τις αναπτυσσόμενες χώρες είναι το αποτέλεσμα συνδυασμού διαρθρωτικών αιτίων και παραγόντων που λειτουργούν ως κίνητρα και αντικίνητρα· ως εκ τούτου, ζητεί από την Επιτροπή να παρακολουθεί τις επιπτώσεις του συστήματος της μπλε κάρτας στις αναπτυσσόμενες χώρες και να προβαίνει, εφόσον χρειάζεται, στην ανάληψη διορθωτικών ενεργειών· καλεί, επίσης, την Επιτροπή να προωθήσει την εφαρμογή του «κώδικα ορθής πρακτικής της ΠΟΥ» όσον αφορά τις διεθνείς προσλήψεις υγειονομικού προσωπικού τόσο στον δημόσιο όσο και στον ιδιωτικό τομέα·

88. υπογραμμίζει ότι πρέπει να διασφαλιστεί ότι οι εταιρικές σχέσεις κινητικότητας συνάδουν με το διεθνές νομικό πλαίσιο ανθρωπίνων δικαιωμάτων· καλεί την ΕΕ να εμποδίσει την επιβολή όρων στην αναπτυξιακή βοήθεια σχετικά με τη μείωση της μετανάστευσης, τόσο στις διμερείς όσο και στις πολυμερείς διαπραγματεύσεις της ΕΕ και των κρατών μελών·

89. επιμένει ότι το σκέλος της εξωτερικής διάστασης στο ταμείο ασύλου και μετανάστευσης είναι πλήρως συνεπές με τα μέσα εξωτερικής βοήθειας και τους αναπτυξιακούς στόχους της ΕΕ· προτείνει να τεθούν σε εφαρμογή εγγυήσεις που θα αποτρέπουν τα κράτη μέλη από τη χρήση του εν λόγω σκέλους χρηματοδότησης μόνο για την αναχαίτιση της μετανάστευσης από τις αναπτυσσόμενες χώρες·

90. στηρίζει μία προσέγγιση με επίκεντρο τους μετανάστες και τα ανθρώπινα δικαιώματα όσον αφορά τη μεταναστευτική πολιτική της ΕΕ, έτσι ώστε τα κράτη μέλη και οι χώρες εταίροι να σέβονται, να προστατεύουν και να πληρούν τα ανθρώπινα δικαιώματα όλων των μεταναστών, και οι μετανάστες να είναι σε θέση να διεκδικούν τα δικαιώματά τους σε ολόκληρη τη διαδρομή της μετανάστευσης· δίνει έμφαση στο γεγονός ότι οι προσεγγίσεις που βασίζονται στα ανθρώπινα δικαιώματα και έχουν ως επίκεντρο τους μετανάστες θα συμβάλουν στην ορθή ανάλυση των βαθύτερων αιτιών της αναγκαστικής μετανάστευσης – κυρίως συγκρούσεις, κλιματική αλλαγή, ανεργία και φτώχεια – και θα διασφαλίσουν ότι η ΕΕ παρέχει την κατάλληλη αντιμετώπιση, σε συνάφεια με τη ΣΑΠ·

91. επισημαίνει ότι κρίνεται σκόπιμη η συμμετοχή των κοινοτήτων διασποράς και των επαναπατριζόμενων από τις κοινότητες διασποράς, ώστε να διαδραματίσουν ρόλο αναπτυξιακών παραγόντων, καθώς οι τελευταίοι θεωρούνται ιδιαιτέρως σημαντικοί στο πλαίσιο της ευρωπαϊκής χρηματοπιστωτικής κρίσης·

92. τονίζει την ανάγκη να διευκρινισθούν περαιτέρω οι παράμετροι της συμπληρωματικότητας και να διεξαχθεί συνεκτικός και ολοκληρωμένος θεσμικός διάλογος με σκοπό τον σχεδιασμό και τη διαχείριση της εξωτερικής και εσωτερικής χρηματοδότησης που αφορά ζητήματα μετανάστευσης, υπό το πρίσμα της ΣΑΠ και των ανθρωπίνων δικαιωμάτων·

93. καλεί την Επιτροπή και τις χώρες ΑΚΕ, κατά την παρούσα αναθεώρηση της Συμφωνίας ΑΚΕ-ΕΕ, να εντάξουν στο άρθρο 13 την αρχή της κυκλικής μετανάστευσης καθώς και τρόπους ενθάρρυνσής της μέσω της χορήγησης κυκλικών θεωρήσεων· επισημαίνει ότι το εν λόγω άρθρο δίνει έμφαση στον σεβασμό των ανθρωπίνων δικαιωμάτων και στη ισότιμη μεταχείριση υπηκόων των χωρών ΑΚΕ αλλά τονίζει ότι η εφαρμογή αυτών των αρχών υπονομεύεται σοβαρά από διμερείς συμφωνίες επανεισδοχής με χώρες διάβασης οι οποίες, στο σύνολό τους, σημαίνουν απεμπόληση από την Ευρώπη της ευθύνης διαχείρισης της μετανάστευσης, και οι οποίες που δεν εγγυώνται τον σεβασμό των δικαιωμάτων των μεταναστών και οδηγούν ενδεχομένως σε κατά συρροή επανεισδοχές που θέτουν σε κίνδυνο την ασφάλεια και τη ζωή των μεταναστών·

94. επαναλαμβάνει τη σημασία της συγχρηματοδότησης των ΜΚΟ ως αρχής που επιτρέπει να παροτρυνθούν οι δικαιούχοι των επιχορηγήσεων να συμβάλλουν στην αύξηση της λογοδοσίας και στην αποτελεσματικότητα της ανάπτυξης και η οποία βελτιώνει τη συνεργασία όλων των ενδιαφερομένων σύμφωνα με τις αρχές της Κωνσταντινούπολης (8)·

Άλλα θέματα

95. εφιστά την προσοχή ότι πρέπει να δίνεται έμφαση στο συνολικό πλαίσιο της χρηστής διακυβέρνησης και του σεβασμού των ανθρωπίνων δικαιωμάτων, και στον καταλυτικό ρόλο του για την ανάπτυξη στις χώρες εταίρους, σε όλους τους διαλόγους σε θέματα πολιτικής, ανεξάρτητα από τα πέντε βασικά θέματα που καθορίζονται για τους σκοπούς της εκτίμησης όσον αφορά τη ΣΑΠ·

96. προτείνει να συμπληρωθεί η έννοια της «αποτελεσματικής βοήθειας» με την έννοια της «αποτελεσματικής ανάπτυξης», καθώς η τελευταία είναι πιο κατάλληλη για τη μέτρηση της ΣΑΠ και ανταποκρίνεται περισσότερο στην εμβάθυνση του διαλόγου με τις χώρες BRICS (Βραζιλία, Ρωσία, Ινδία, Κίνα και Νότια Αφρική) στον τομέα της αναπτυξιακής πολιτικής·

97. εφιστά την προσοχή στον διασταυρούμενο χαρακτήρα των προγραμμάτων χρηστής διακυβέρνησης στις αναπτυσσόμενες χώρες και ενθαρρύνει τις περαιτέρω προσπάθειες της Επιτροπής στον τομέα αυτόν· εφιστά επίσης την προσοχή στην ανάγκη για καλύτερη διακυβέρνησης σε παγκόσμιο επίπεδο κατά την τρέχουσα περίοδο πολλαπλών κρίσεων, η οποία είναι αποφασιστικής σημασίας για την επίτευξη παγκόσμιας ανάπτυξης εκφράζει τη λύπη του για το ότι στο Έγγραφο Αποτελεσμάτων της Διάσκεψης του Ρίο 20+ του ΟΗΕ απουσιάζει η δέσμευση για διατήρηση των πόρων, προσαρμογή και μετριασμό των συνεπειών της κλιματικής αλλαγής, και για την οικονομική βιωσιμότητα που είχε ζητήσει η Ευρωπαϊκή Ένωση· ωστόσο, καλεί την ΕΕ να συνεχίσει να συμμετέχει ενεργά στον καθορισμό των στόχων βιώσιμης ανάπτυξης και να τους ενεργοποιήσει έως το 2015·

98. υποστηρίζει την πρόταση της Επιτροπής για δημιουργία συνολικής επισκόπησης του κόστους των πολιτικών που δεν συνάδουν με τη ΣΑΠ, καθώς και των οφελών, ή των αμοιβαία επωφελών καταστάσεων που δημιουργούνται από πολιτικές που συνάδουν με τη ΣΑΠ, και μπορούν να χρησιμοποιηθούν για περαιτέρω ευαισθητοποίηση και κατάρτιση, καθώς και ως βάση για συζήτηση με τους ευρωπαίους πολίτες και άλλους ενδιαφερόμενους φορείς, προκειμένου να ξεπεραστούν οι παρανοήσεις, οι οποίες εξακολουθούν να υφίστανται όσον αφορά το κόστος και τα οφέλη της ΣΑΠ· η ανάλυση αυτή θα ήταν ιδιαίτερα χρήσιμη στους τομείς της μετανάστευσης - όπου η ΕΕ θα πρέπει να ενισχύσει τους δεσμούς μεταξύ των πολιτικών μετανάστευσης και ανάπτυξης και να παρέχει συνεχή ενημέρωση στους πολίτες σχετικά με τα οφέλη αυτών των δεσμών - και της βιώσιμης ενέργειας·

99. καλεί την Επιτροπή και το Συμβούλιο να αναπτύξουν μία μακρόπνοη διατομεακή στρατηγική της ΕΕ για την εκπαίδευση σε θέματα ανάπτυξης, την ευαισθητοποίηση των πολιτών και την προώθηση της αντίληψης του ενεργού πολίτη του κόσμου·

100. καλεί τα κράτη μέλη να αναπτύξουν – ή να ενισχύσουν – εθνικές στρατηγικές για την εκπαίδευση σε θέματα ανάπτυξης και προγράμματα για την εκπαίδευση στη βιώσιμη ανάπτυξη, και να συμπεριλάβουν την ΣΑΠ στα οικεία προγράμματα διδακτικής ύλης·

101. επισημαίνει ότι η τρέχουσα πρωτοβουλία που αφορά την οδηγία για τις αγορές χρηματοπιστωτικών μέσων (ΟΑΧΜ) μπορεί να παρέχει πολύτιμη συμβολή στην εκπλήρωση των γενικών στόχων της αναπτυξιακής συνεργασίας της Ευρωπαϊκής Ένωσης, συμπεριλαμβάνοντας αυστηρά όρια θέσης και αυστηρή οριοθέτηση των εξαιρέσεων από την ΟΑΧΜ, καθώς και ενίσχυση των αρμοδιοτήτων των ρυθμιστικών αρχών στο να παρεμβαίνουν σε συγκεκριμένα προϊόντα ή δραστηριότητες·

102. επαναλαμβάνει ότι, για λόγους διαφάνειας και λογοδοσίας, η ΕΥΕΔ και η DEVCO (Ανάπτυξη και Συνεργασία) πρέπει να παρακολουθούν τον τρόπο πρακτικής λειτουργίας του διαχωρισμού ευθυνών που έχει συμφωνηθεί μεταξύ Επιτροπής και ΕΥΕΔ και να τον βελτιώσουν έτσι ώστε να αποφεύγονται οι επικαλύψεις και να διασφαλίζονται οι συνέργειες·

103. αναφέρεται στο γεγονός ότι η ΕΥΕΔ πρότεινε την έννοια της «πρωταγωνιστικής δράσης της ΕΕ» προκειμένου να αυξηθεί η προβολή των δράσεων της ΕΕ· εκφράζει την άποψη ότι το στοιχείο αυτό προσδίδει ακόμα μεγαλύτερη σημασία στη ΣΑΠ, δεδομένου ότι οιοσδήποτε αρνητικός αντίκτυπος θα είναι ακόμα πιο στενά συνυφασμένος με την ΕΕ· καλεί την Επιτροπή να διασφαλίσει ότι η έννοια αυτή δεν αντιβαίνει τους άλλους στόχους της αναπτυξιακής πολιτικής όπως καθορίζονται από την ΕΕ, και ειδικά τους στόχους της ιδιοκτησίας και το περιθώριο πολιτικής για τις αναπτυσσόμενες χώρες·

104. κρίνει ότι, σύμφωνα με τη συμφωνία του Κοτονού και το έγγραφο αναφοράς σχετικά με την «Εμπλοκή μη κρατικών φορέων σε νέους μηχανισμούς παροχής βοήθειας» (Engaging Non-State Actors in New Aid Modalities) (9), οι αντιπροσωπείες της ΕΕ θα πρέπει να πραγματοποιήσουν ολοκληρωμένη χαρτογράφηση των ΜΚΟ, των ΕΑΥ και των τοπικών αρχών που έχουν σημασία για το έργο τους στην αντίστοιχη χώρα, και ιδιαίτερα των τοπικών οργανισμών και των οργανισμών που βασίζονται στην κοινότητα·

105. επαναλαμβάνει ότι η δημιουργία μόνιμου εισηγητή για τη ΣΑΠ από τις χώρες ΑΚΕ, στο πλαίσιο της κοινής Κοινοβουλευτικής Συνέλευσης, θα διευκολύνει τον συντονισμό και το έργο του μόνιμου εισηγητή του ΕΚ σχετικά με τη ΣΑΠ και την αρμόδια υπηρεσία της Επιτροπής και του Συμβουλίου, ενώ θα συμβάλει στην εξάλειψη των εμποδίων στη ΣΑΠ εντός των ιδίων αναπτυσσόμενων χωρών·

106. υπενθυμίζει ότι, στην ανακοίνωσή της σχετικά με το πολυετές δημοσιονομικό πλαίσιο τον Ιούνιο του 2011, η Επιτροπή είχε προτείνει την επέκταση των αρμοδιοτήτων ελέγχου του ΕΤΑ στο Κοινοβούλιο· εκφράζει τη λύπη του για το ότι η πρόταση αυτή δεν περιλαμβάνεται στη νομοθετική πρόταση για το 11ο ΕΤΑ·

107. υπογραμμίζει ότι το διεθνές πλαίσιο για την αναπτυξιακή συνεργασία μετά το 2015 θα πρέπει να υπερβαίνει την παραδοσιακή ερμηνεία της αναπτυξιακής συνεργασίας, προκειμένου να παρέχει πιο ολοκληρωμένη προσέγγιση για την εξάλειψη της φτώχειας και τη βιώσιμη ανάπτυξη, με τη μόχλευση της συνοχής των αναπτυξιακών πολιτικών ως σημαντικού μηχανισμού και με την προώθηση προσεγγίσεων που βασίζονται στα δικαιώματα· επισημαίνει ότι ένα τέτοιο πλαίσιο θα πρέπει να υπερβαίνει την παρούσα έννοια της δημόσιας δράσης και βοήθειας και θα πρέπει να περιλαμβάνει όλες τις χώρες (ανεπτυγμένες, αναπτυσσόμενες, αναδυόμενες) και όλους τους φορείς (παραδοσιακούς και νέους χορηγούς, κυβερνήσεις αναπτυσσόμενων και ανεπτυγμένων χωρών και τοπικές αρχές, ιδιωτικό τομέα, ΜΚΟ, κοινωνικούς εταίρους κ.λπ.) σε μια συνεκτική και περιεκτική διαδικασία·

108. επικροτεί το γεγονός ότι η κοινωνική ρήτρα του άρθρου 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) ισχύει τόσο εντός όσο και εκτός των συνόρων της ΕΕ·

109. τονίζει την ανάγκη να διασφαλισθεί η εφαρμογή και η κατάλληλη παρακολούθηση των κοινωνικών διατάξεων που κατοχυρώνονται στις εμπορικές συμφωνίες της ΕΕ· κρίνει αναγκαίο να διασφαλισθεί ότι υπάρχουν διαθέσιμοι μηχανισμοί αναθεώρησης και επιβολής·

110. καλεί την Επιτροπή να συμπεριλάβει διατάξεις για τα κοινωνικά πρότυπα και για τους στόχους της πλήρους και παραγωγικής απασχόλησης, λαμβάνοντας υπόψη την ισότητα των φύλων και τους νέους, την αξιοπρεπή εργασία, τον σεβασμό των δικαιωμάτων των εργαζομένων, συμπεριλαμβανομένων των μεταναστών εργαζομένων, και την ισότητα των φύλων σε όλες τις εμπορικές συμφωνίες της ΕΕ·

111. τονίζει την ανάγκη υποστήριξης και διάδοσης της πρακτικής των συλλογικών διαπραγματεύσεων ως μέσου για τη μείωση των ανισοτήτων στην αγορά εργασίας, τη διασφάλιση αξιοπρεπούς εργασίας και μισθού, την αποτροπή του κοινωνικού ντάμπινγκ και της αδήλωτης εργασίας και τη διασφάλιση θεμιτού ανταγωνισμού·

112. υπογραμμίζει την ανάγκη να τηρούνται οι όροι των συμβάσεων εργασίας, τονίζοντας ότι η εργασία που εκτελούν οι νέοι και οι γυναίκες δεν θα πρέπει να αντιστοιχεί σε καμία μορφή εκμετάλλευσης, είτε πρόκειται για σεξουαλική εκμετάλλευση, είτε για καταναγκαστική παροχή εργασίας ή υπηρεσιών, για δουλείας ή άλλες πρακτικές παρεμφερείς προς τη δουλεία·

113. υπογραμμίζει τη σπουδαιότητα των υποχρεώσεων εταιρικής κοινωνικής ευθύνης και της ενθάρρυνσης των εργοδοτών να εφαρμόζουν κοινωνικά πρότυπα που είναι περισσότερο φιλόδοξα από τις ισχύουσες νομοθετικές διατάξεις, συμπεριλαμβανομένης της δυνατότητας ανάπτυξης και απόκτησης χαρακτηρισμού, όπως το κοινωνικό σήμα· καλεί την Επιτροπή να στηρίξει τα κράτη μέλη στην προσεκτική παρακολούθηση της εκτέλεσης και στη διασφάλιση της νομικής επιβολής των εν λόγω υποχρεώσεων·

114. υπογραμμίζει τη σημασία δημιουργίας σημείων εστίασης για τη ΣΑΠ και στις αναπτυσσόμενες χώρες με σκοπό τη βελτίωση των ανταλλαγών πληροφοριών, μεταξύ άλλων για ζητήματα που δεν εμπίπτουν στις αρμοδιότητες της ΕΕ, όπως η χρήση χωρίς κοινωνικούς αποκλεισμούς εσόδων και φόρων από τις πρώτες ύλες και εμβασμάτων, καθώς και τον αντίκτυπο που έχει η λεγόμενη «διαρροή εγκεφάλων» στις χώρες καταγωγής· καλεί την Επιτροπή να ενσωματώσει την κοινωνική πολιτική στο έργο της ΕΥΕΔ· πιστεύει ότι είναι σημαντικό να διαθέσουν και οι χώρες μέσου εισοδήματος αυξημένο ποσοστό των εσόδων τους για σκοπούς κοινωνικού χαρακτήρα, κυρίως μέσω της διαμόρφωσης του φορολογικού συστήματος και της ανάπτυξης της κοινωνικής προστασίας·

115. παροτρύνει την Επιτροπή και τα κράτη μέλη να δώσουν μεγαλύτερη προσοχή στη συμμετοχή και την ένταξη των μεταναστών, ειδικότερα των γυναικών και των παιδιών, στις χώρες υποδοχής, καθώς και στη δυνατότητα μεταφοράς των κοινωνικών δικαιωμάτων·

116. καλεί την Επιτροπή να συμμετάσχει σε κοινωνικό διάλογο με εργατικά συνδικάτα και οργανώσεις σε χώρες που δεν ανήκουν στην ΕΕ σχετικά με την εφαρμογή των κοινωνικών προτύπων στις αντίστοιχες χώρες τους και να εξασφαλίσει την παροχή καταλληλότερης τεχνικής βοήθειας όσον αφορά την εφαρμογή της κοινωνικής και φορολογικής πολιτικής·

117. ζητεί από την Επιτροπή να εξετάσει το ενδεχόμενο κλιμάκωσης της στήριξης των προγραμμάτων που σχετίζονται με τον πολιτισμό ή των σχεδίων συνεργασίας με εταίρους από αναπτυσσόμενες χώρες, λόγω του διατομεακού τους χαρακτήρα, ως προς τους αναπτυξιακούς στόχους της ΕΕ·

118. επισημαίνει ότι ο σχεδιασμός για την παροχή βασικών υπηρεσιών, όπως η πρωτοβάθμια εκπαίδευση, πρέπει να εστιάζει πιο αποφασιστικά στα συγκεκριμένα χαρακτηριστικά των ιδιαίτερα περιθωριοποιημένων ομάδων, τα οποία δυσχεραίνουν την παροχή τέτοιων υπηρεσιών και περιορίζουν τη δυνατότητα των ομάδων να αξιοποιήσουν τις υπηρεσίες που έχουν στη διάθεσή τους·

119. υπογραμμίζει την επείγουσα ανάγκη να αλλάξει η ανθρωπιστική νοοτροπία και να αναγνωριστεί ο ζωτικός ρόλος της εκπαίδευσης, ειδικότερα της εκπαίδευσης κατά τη διάρκεια καταστάσεων έκτακτης ανάγκης που οφείλονται σε συγκρούσεις, και της εκπαίδευσης έπειτα από συγκρούσεις· εκφράζει τη λύπη του για το γεγονός ότι η εκπαίδευση εξακολουθεί να είναι ένας από τους πλέον υποχρηματοδοτούμενους τομείς της ανθρωπιστικής βοήθειας·

120. καλεί την Επιτροπή να εξετάσει τον διατομεακό χαρακτήρα των ΤΠΕ στις αναπτυξιακές πολιτικές, ιδίως τη θετική επίδραση που μπορούν να έχουν στο εκπαιδευτικό σύστημα, τονίζει δε ότι τα δικαιώματα διανοητικής ιδιοκτησίας, η μεταφορά τεχνολογίας και η δημιουργία ικανοτήτων σε τοπικό επίπεδο απαιτούν ιδιαίτερη προσοχή στο πλαίσιο αυτό·

121. επισημαίνει ότι οι πραγματικές τραπεζικές συναλλαγές (κινητές τραπεζικές) πρέπει να διαχωρίζονται από τις βασικές μεταφορές χρημάτων (κινητές πληρωμές) και ότι πρέπει να εξακριβώνεται η ανάγκη ρύθμισης των διεθνών χρηματικών συναλλαγών (π.χ. για την πρόληψη της νομιμοποίησης εσόδων από παράνομες δραστηριότητες ή της χρηματοδότησης της τρομοκρατίας) με την προώθηση της χρήσης της κινητής τηλεφωνίας για την οικονομικά προσιτή πρόσβαση των φτωχών σε χρηματικούς πόρους· θεωρεί ότι η συγκέντρωση των υφιστάμενων βέλτιστων πρακτικών είναι χρήσιμος τρόπος για τη διάδοση γνώσης και την αντιμετώπιση των εν λόγω προκλήσεων·

122. εκφράζει τη λύπη του για το ότι οι συμφωνίες δημοσιονομικής στήριξης, καθώς και η εφαρμογή και η παρακολούθησή τους, εξακολουθούν να χαρακτηρίζονται από έλλειψη προσοχής από την πλευρά των πολιτών και των βουλευτών·

123. επαναλαμβάνει ότι, ενώ η δημοσιονομική στήριξη πρέπει να συνάδει με την προώθηση της δημοκρατικής διακυβέρνησης, να συμβάλλει στην ενίσχυση των ιδίων οικονομικών πόρων των αναπτυσσόμενων χωρών, στην καταπολέμηση της διαφθοράς και την ενίσχυση της λογοδοσίας για τις δημόσιες δαπάνες, κύριος στόχος της θα πρέπει να είναι η μείωση της φτώχειας·

124. επαναλαμβάνει ότι οι προσπάθειες της ΕΕ να εξασφαλιστεί πρόσβαση στις πρώτες ύλες από τις αναπτυσσόμενες χώρες δεν πρέπει να υπονομεύει την τοπική ανάπτυξη και την εξάλειψη της φτώχειας, αλλά αντίθετα να υποστηρίζει τις αναπτυσσόμενες χώρες στη μετατροπή του ορυκτού τους πλούτου σε πραγματική ανάπτυξη· υπογραμμίζει, επίσης, ότι η ΕΕ πρέπει να στηρίζει τη χρηστή διακυβέρνηση, τις διαδικασίες προστιθέμενης αξίας και την οικονομική διαφάνεια των κυβερνήσεων και των εμπορικών επιχειρήσεων, έτσι ώστε ο τοπικός εξορυκτικός τομέας να είναι σε θέση να λειτουργεί ως καταλύτης για την ανάπτυξη·

125. τονίζει ότι η οικονομική διαφάνεια είναι απαραίτητη για τη στήριξη της κινητοποίησης των εσόδων και την καταπολέμηση της φοροδιαφυγής· ζητεί επίμονα η τρέχουσα μεταρρύθμιση των οδηγιών της ΕΕ περί λογιστικής και διαφάνειας να περιλαμβάνει την απαίτηση από τις εισηγμένες μεγάλες ιδιωτικές εταιρείες εξόρυξης και ξυλείας να δημοσιοποιούν τις πληρωμές τους προς τις κυβερνήσεις ανά έργο και να κάνουν αναφορά των ορίων που αντικατοπτρίζουν την πραγματικότητα των πληρωμών από τη σκοπιά των φτωχών κοινοτήτων·

126. εκφράζει την άποψη ότι, ενώ υπάρχει όριο για την επίτευξη της βοήθειας των χορηγών ως προς την ενίσχυση της εγχώριας λογοδοσίας, ορισμένες μορφές βοήθειας μπορούν να κάνουν τη διαφορά, μεταβαίνοντας από τη «μη ζημία» στην πραγματική ενίσχυση υφιστάμενων συστημάτων εγχώριας λογοδοσίας, π.χ. με τη συμμετοχή των τοπικών ΕΑΥ και κοινοβουλίων των αναπτυσσόμενων χωρών στο πλαίσιο των ευρειών τομεακών προσεγγίσεων (SWAp)·

127. εκφράζει τη λύπη του για το ότι η χρηματοδότηση και οι παρεμβάσεις για την υγεία σε παγκόσμιο επίπεδο μετατοπίζονται προς γεγονότα ευρείας προβολής, όπως το τσουνάμι στην Ασία, καθώς και προς ορισμένα λοιμώδη νοσήματα υψηλού κινδύνου (όπως το HIV/AIDS), επισκιάζοντας το γεγονός ότι οι μη μεταδιδόμενες ασθένειες αναλογούν στο 63 % των συνολικών θανάτων σε όλο τον κόσμο και οι τραυματισμοί αναλογούν στο 17 % της παγκόσμιας θνησιμότητας, και ότι οι γυναίκες και τα παιδιά πεθαίνουν εξαιτίας της αποτυχίας παροχής βασικής περίθαλψης κατά τη διάρκεια της εγκυμοσύνης, του τοκετού και της βρεφικής ηλικίας·

128. τονίζει ότι το Ευρωπαϊκό Κοινοβούλιο μπορεί να χρησιμοποιήσει το δικαίωμά του για έναρξη ερευνών, σύμφωνα με την ευθύνη του για την προστασία των δικαιωμάτων όσων υπόκεινται σε κλινικές δοκιμές στις αναπτυσσόμενες χώρες, καθώς και την προστασία της υγείας των πολιτών της ΕΕ· προτείνει, επίσης, την παρακολούθηση του Ευρωπαϊκού Οργανισμού Φαρμάκων (ΕΜΕΑ) σε ορισμένα θέματα - π.χ. για τη διασάφηση της πρακτικής εφαρμογής των δεοντολογικών προτύπων σε κλινικές δοκιμές - και τη διασφάλιση ότι ο ΕΜΕΑ καταβάλλει προσπάθειες για την εναρμόνιση της εφαρμογής των δεοντολογικών προτύπων από τις αρμόδιες αρχές·

129. καλεί την Επιτροπή να υποστηρίξει τις τοπικές ομάδες κοινωνίας των πολιτών, ιδίως τις ομάδες γυναικών και εκείνες που διαθέτουν πρόγραμμα δράσης επικεντρωμένο σε θέματα φύλου, μέσω προσβάσιμης χρηματοδότησης και δημιουργίας ικανοτήτων, προκειμένου να είναι σε θέση να εκπληρώσουν τον ρόλο τους ως φορείς αποτελεσματικής ανάπτυξης και ως θεματοφύλακες της ειρήνης και της χρηστής διακυβέρνησης, ιδίως σε ευαίσθητες εμπόλεμες καταστάσεις·

130. χαιρετίζει το σχέδιο δράσης της ΕΕ σχετικά με την ισότητα των φύλων και τη χειραφέτηση των γυναικών στο πλαίσιο της αναπτυξιακής συνεργασίας και ενθαρρύνει την παρακολούθηση και εφαρμογή της ενσωμάτωσης της διάστασης του φύλου στα χρηματοδοτούμενα έργα της ΕΕ σε επίπεδο χωρών· καλεί την Ύπατη Εκπρόσωπο να λάβει όλα τα αναγκαία μέτρα που θα παρέχουν κατάλληλη και αποτελεσματική κατάρτιση στους υπαλλήλους της αντιπροσωπείας της ΕΕ όσον αφορά την ευαίσθητη από άποψη φύλου προσέγγιση στη διατήρηση της ειρήνης, την πρόληψη συγκρούσεων και την οικοδόμηση της ειρήνης·

131. χαιρετίζει την ενεργό δράση της Ευρωπαϊκής Επιτροπής, τόσο σε επίπεδο πολιτικής όσο και διαμέσου των διαφόρων χρηματοδοτικών της μέσων και των μηχανισμών δημοσιονομικής στήριξης, προκειμένου να αυξήσει τις δεσμεύσεις της για την ενίσχυση της χειραφέτησης των γυναικών, ιδιαίτερα μέσω της ενσωμάτωσης των προτεραιοτήτων και των αναγκών των γυναικών σε όλους τους καίριους τομείς της ΣΑΠ·

132. τονίζει την ανάγκη να διατηρούνται αξιόπιστα στατιστικά δεδομένα και να καταγράφονται οι αιτίες των μητρικών θανάτων σύμφωνα με την κωδικοποίηση μητρικής θνησιμότητας της Διεθνούς Ταξινόμησης Νόσων (ICD) της ΠΟΥ, η οποία μπορεί να καθοδηγεί τις χώρες και να τις βοηθά να βελτιώνουν την απόδοση και εκτίμηση των αιτίων της μητρικής θνησιμότητας·

133. επαναβεβαιώνει τη δήλωσή του Α (2010) 21584 της Κοινοβουλευτικής Συνέλευσης ΑΚΕ-ΕΕ·

134. ζητεί να ευνοεί η ΣΑΠ μία συμμετοχική προσέγγιση που θα προαγάγει την ενίσχυση των δικαιωμάτων και την αυτοδιάθεση των τοπικών πληθυσμών και πρωτίστως των γυναικών·

135. επιβεβαιώνει τη σημασία που έχει να λαμβάνεται υπόψη η θέση των γυναικών όχι μόνο ως ευάλωτης κατηγορίας του πληθυσμού αλλά, επίσης, ως μοχλού ενεργοποίησης των αναπτυξιακών πολιτικών· υπενθυμίζει σχετικά ότι οι γυναίκες έχουν στα χέρια τους το 80 % της γεωργίας στην Αφρική, έστω κι αν σπάνια ακόμα έχουν πρόσβαση στην ιδιοκτησία των γαιών που καλλιεργούν· επομένως ζητεί όχι απλώς ενσωμάτωση της γεωργικής και της αλιευτικής πολιτικής στη συνοχή της αναπτυξιακής πολιτικής λόγω του αντικτύπου τους στην ανάπτυξη αλλά, επίσης, αξιολόγησή τους ανάλογα με τον διαφορετικό αντίκτυπό τους σε γυναίκες και σε άνδρες·

136. τονίζει τη σημασία του να ληφθούν υπόψη οι πιο αδικημένοι και ευάλωτοι, κυρίως οι γυναίκες και τα κορίτσια, και να δοθεί ιδιαίτερη προσεχή σε αυτές προκειμένου να αποφευχθεί η αυξανόμενη ανισότητα· η πείρα έχει αποδείξει ότι οι «ουδέτερες» δράσεις ενισχύουν τις καταστάσεις κεκτημένου της εξουσίας και ότι είναι απαραίτητο να διεξαχθούν θετικές, συνειδητές, συστηματικές δράσεις για τη βελτίωση της κατάστασης των γυναικών, προκειμένου από τα ευεργετήματα των δράσεων αυτών να επωφεληθούν οι πιο αδικημένοι·

137. υπογραμμίζει ότι η πολιτική προώθησης της ισότητας μεταξύ ανδρών και γυναικών πρέπει όχι μόνο να αποτελέσει αντικείμενο ειδικού δημοσιονομικού κονδυλίου στο πλαίσιο των αναπτυξιακών πολιτικών αλλά, επίσης, να θεωρηθεί οριζόντιο ζήτημα, εφόσον κάθε πολιτική με αντίκτυπο στην κοινωνία επηρεάζει με διαφορετικό τρόπο τις γυναίκες και τους άνδρες, δεδομένου ότι στην κοινωνία εξακολουθούν να υπάρχουν ρόλοι συνδεόμενοι με το φύλο και ότι η ΣΑΠ προσφέρει ένα συγκεκριμένο εργαλείο ώστε να αποφευχθεί η υπονόμευση της ισότητας μεταξύ γυναικών και ανδρών από αρνητικούς εξωγενείς παράγοντες·

138. επιμένει ότι είναι αναγκαίο να ενσωματωθεί στην ΣΑΠ μία συνολική προσέγγιση, που θα υπερβαίνει το οικογενειακό και το μικροκοινωνικό πλαίσιο και θα λαμβάνει υπόψη τις σχέσεις των φύλων· εκφράζει τη σταθερή άποψη ότι πρόκειται για μια διαγώνια προσέγγιση του φύλου, απαραίτητη σε όλα τα αναπτυξιακά προγράμματα και σε όλες τις κοινωνικές αναλύσεις εμμένει στην άποψη ότι η προσέγγιση αυτή πρέπει να είναι διαγώνια όχι μόνο σε σχέση με τους τομείς αλλά επίσης σε σχέση με τα πολιτικά, οικονομικά, κοινωνικά, περιβαλλοντικά, κ.λπ. πεδία· τονίζει ότι μια τέτοια προσέγγιση, η οποία λαμβάνει συστηματικά υπόψη την κατάσταση και τον ρόλο των γυναικών καθώς και τις σχέσεις του φύλου σε μία κοινωνία, είναι πιο περιεκτική, ανθρωπιστική και δημοκρατική από αυτήν που ξεχωρίζει τις γυναίκες, κυρίως επειδή αποφεύγεται έτσι η περιθωριοποίηση των γυναικών σε «προγράμματα για γυναίκες» και αποφεύγεται η δημιουργία προγραμμάτων που αυξάνουν τον φόρτο εργασίας των γυναικών ή τις ευθύνες τους, χωρίς να αυξάνουν την εξουσία τους ή τον έλεγχο στα οφέλη που πηγάζουν από αυτά·

139. υποστηρίζει ότι η επιτυχία των αναπτυξιακών πολιτικών και, συνεπώς, της ΣΑΠ δεν μπορεί να εκτιμηθεί μόνο από γενικούς δείκτες που έχουν ήδη δείξει τα όριά τους, όπως είναι η εξέλιξη του ΑΕγχΠ ανά κάτοικο, αλλά ότι χρειάζονται άλλοι δείκτες που να μπορούν να δίνουν μια πιο πλήρη εικόνα των αποτελεσμάτων των αναπτυξιακών πολιτικών στο σύνολό τους, όπως είναι οι δείκτες ισότητας μεταξύ γυναικών και ανδρών· επισημαίνει ότι η εκτίμηση και η βελτίωση των αποτελεσμάτων της ΣΑΠ απαιτεί τη συλλογή δεδομένων αναλυόμενων ανά φύλο επί τόπου·

140. τονίζει τον ρόλο των γυναικών ως μοχλών ανάπτυξης των αναπτυξιακών πολιτικών με τη συμμετοχή τους στην εκπόνηση και την εφαρμογή τέτοιων πολιτικών, διασφαλίζοντας με τον τρόπο αυτό ότι θα λαμβάνονται υπόψη τα συμφέροντα των γυναικών στις πολιτικές και οικονομικές διαπραγματεύσεις και δημιουργώντας έναν ενάρετο κύκλο ανάπτυξης, στον οποίο οι γυναίκες θα είναι η κινητήρια δύναμη πίσω από τις αναπτυξιακές πολιτικές οι οποίες, με τη σειρά τους, θα δημιουργήσουν τις δομές με τις οποίες θα εξασφαλισθεί η χειραφέτηση των γυναικών· υπογραμμίζει τη σημασία της στήριξης προς οργανώσεις και ενώσεις της κοινωνίας των πολιτών που έχουν ως σκοπό την προώθηση της ισότητας των φύλων και της χειραφέτησης των γυναικών·

141. παρατηρεί ότι οι γυναίκες διαδραματίζουν σημαντικό ρόλο στην ανάπτυξη, εφόσον, λόγω της ιδιότητάς ως μητέρων και υπεύθυνων για τη φροντίδα των παιδιών και άλλων εξαρτώμενων μελών της οικογένειας, αναλαμβάνουν την ευθύνη για την καλή διαβίωση όλης της οικογένειας· επισημαίνει, για παράδειγμα, ότι στον τομέα της διατροφής και της ασφάλειας των τροφίμων, ο ρόλος των γυναικών είναι κεφαλαιώδης, κυρίως όταν πρόκειται για την παραγωγή τροφίμων·

142. υπογραμμίζει ότι η κατάσταση των γυναικών σε πολλές περιπτώσεις επιδεινώνεται σε μεγαλύτερο βαθμό σε σχέση με εκείνη των ανδρών, σε σχετικούς και σε απόλυτους όρους· εκφράζει την ανησυχία του για το γεγονός ότι την τελευταία εικοσαετία παρατηρείται αύξηση της φτώχειας που πλήττει κατά κύριο λόγο τις γυναίκες·

143. υπογραμμίζει ότι, παρά το γεγονός ότι είναι πλέον πλήρως αναγνωρισμένη η σημασία του ρόλου των γυναικών στις αναπτυξιακές πολιτικές και στην αναπτυξιακή συνεργασία, οι στατιστικές και τα ποσοτικά στοιχεία ειδικά για τις γυναίκες είναι ακόμα ανεπαρκή και δεν επιτυγχάνουν τον στόχο του απολογισμού της κατάστασης των γυναικών στις αναπτυσσόμενες χώρες, κυρίως όσον αφορά τομείς όπως η υγεία, η εκπαίδευση, η πρόληψη και η ικανοποίηση των βασικών αναγκών· τονίζει ως εκ τούτου ότι η ΣΑΠ οφείλει να μεριμνά ώστε σε όλους τους στόχους, αναλύσεις, έγγραφα και αξιολογήσεις της, τα ποσοτικά στοιχεία να αναλύονται ανά φύλο και να περιλαμβάνονται δείκτες ειδικοί με το φύλο, ώστε να αποδίδουν τις συνθήκες της πραγματικής ζωής των γυναικών·

144. δηλώνει ότι κάθε παιδί, ανεξαρτήτως φύλου, έχει το δικαίωμα στη ζωή, την επιβίωση και την ανάπτυξη, και επαναβεβαιώνει ότι και τα κορίτσια έχουν ισότιμο καθεστώς σύμφωνα με τη Σύμβαση των Ηνωμένων Εθνών για τα Δικαιώματα του Παιδιού, καλεί τις αντιπροσωπείες της ΕΕ σε αναπτυσσόμενες χώρες να συνεργάζονται με τις κυβερνήσεις των εν λόγω χωρών προκειμένου να διασφαλισθεί ότι τα κορίτσια απολαύουν των ίδιων δικαιωμάτων χωρίς διακρίσεις, μεταξύ άλλων, απαιτώντας την άμεση καταγραφή όλων των παιδιών μετά τη γέννηση, εκχωρώντας ισότιμα δικαιώματα σε κορίτσια και αγόρια στην εκπαίδευση και τη σχολική φοίτηση, καταπολεμώντας τα στερεότυπα, και θέτοντας τέρμα στις αντιδεοντολογικές και μεροληπτικές πρακτικές προγεννητικής επιλογής του φύλου, των αμβλώσεων θηλέων εμβρύων, της παιδοκτονίας θηλέων βρεφών, του εξαναγκασμού σε γάμο σε πολύ νεαρή ηλικία, του ακρωτηριασμού των γεννητικών οργάνων των γυναικών και κυρίως της παιδικής πορνείας και του σεξουαλικού τουρισμού· επαναβεβαιώνει το ψήφισμά του της 5ης Ιουλίου 2012 σχετικά με το σκάνδαλο εξαναγκαστικών εκτρώσεων στην Κίνα (10)·

145. επισημαίνει την ανάγκη να εξασφαλισθεί ο σεβασμός του δικαιώματος των κοριτσιών να εκφράζουν γνώμη και να ακούγεται η γνώμη τους σε θέματα που επηρεάζουν την υγεία και την ανθρώπινη αξιοπρέπειά τους, τονίζοντας ότι το πρώτο μέλημα πρέπει να είναι το βέλτιστο συμφέρον του παιδιού· επισημαίνει την ανάγκη για όλα τα παιδιά, και ιδιαίτερα τα κορίτσια, να μεγαλώνουν σε ένα ειρηνικό οικογενειακό περιβάλλον με αξιοπρέπεια, ανεκτικότητα, ελευθερία, χωρίς διακρίσεις, ισότητα των φύλων και αλληλεγγύη· ζητεί την αυστηρή εφαρμογή της Διακήρυξης της Γενεύης για τα δικαιώματα του παιδιού και της Διακήρυξης του Πεκίνου για τις γυναίκες·

146. υπενθυμίζει ότι η ΕΕ και τα κράτη μέλη πρέπει να λαμβάνουν υπόψη τα δικαιώματα και τις υποχρεώσεις των γονέων, των νομίμων κηδεμόνων ή άλλων ατόμων που είναι υπεύθυνα έναντι του νόμου για τα παιδιά, όταν εξετάζουν τα δικαιώματα του παιδιού στο πλαίσιο της βοήθειας για την ανάπτυξη· καλεί τα αρμόδια όργανα να προσδίδουν ιδιαίτερη προσοχή στις σχέσεις μεταξύ γονέων και παιδιών, για παράδειγμα μέσω προγραμμάτων που περιέχουν συγκεκριμένα μέτρα, ειδικά προσαρμοσμένα στις εθνικές ανάγκες, έτσι ώστε να παρέχεται η μέγιστη και η βέλτιστη συνδρομή στους γονείς ή στους κηδεμόνες κατά την εκπλήρωση των γονικών τους καθηκόντων, προκειμένου να προλαμβάνεται η διάλυση της οικογένειας, η κακομεταχείριση των παιδιών ή η τοποθέτησή τους σε ιδρύματα κοινωνικής μέριμνας ως αποτέλεσμα μεγάλης φτώχειας, ή να διασφαλίζεται ότι ένα τέτοιο μέτρο εξετάζεται μόνον ως ύστατη λύση·

147. βεβαιώνει ότι, κατά την εφαρμογή των ειδικών ρητρών όσον αφορά τον εξαναγκασμό ή τον καταναγκασμό σε θέματα σεξουαλικής και αναπαραγωγικής υγείας, που εγκρίθηκαν στο πλαίσιο της Διεθνούς Διάσκεψης του Καΐρου για την Πληθυσμό και την Ανάπτυξη (ICPD) και σε συνάρτηση με τις νομικώς δεσμευτικές διεθνείς πράξεις περί ανθρωπίνων δικαιωμάτων, με το κοινοτικό κεκτημένο της ΕΕ και με τις πολιτικές αρμοδιότητες της Ένωσης στο συγκεκριμένο θέμα, η βοήθεια της Ένωσης δεν θα πρέπει να παρέχεται σε οιαδήποτε αρχή, οργάνωση ή πρόγραμμα που προωθεί, στηρίζει ή συμμετέχει στη διαχείριση οιασδήποτε δράσης που συνεπάγεται παραβιάσεις των ανθρωπίνων δικαιωμάτων όπως είναι η καταναγκαστική έκτρωση, η εξαναγκαστική στείρωση γυναικών και ανδρών, ο καθορισμός του φύλου του εμβρύου που καταλήγει σε προγεννητική επιλογή του φύλου ή σε παιδοκτονία, ιδίως όταν αυτές οι δράσεις εφαρμόζουν τις προτεραιότητές τους με την άσκηση ψυχολογικής, κοινωνικής, οικονομικής ή νομικής πίεσης· καλεί την Επιτροπή να υποβάλει έκθεση σχετικά με την εφαρμογή της εξωτερικής βοήθειας της Ένωσης που καλύπτει το συγκεκριμένο πρόγραμμα·

148. εκφράζει την έντονη ανησυχία του για το γεγονός ότι η βία λόγω φύλου, ιδίως η σεξουαλική βία, η εκμετάλλευση και η γυναικοκτονία, είναι διαδεδομένη σε πολλά μέρη του κόσμου και ειδικότερα στις αναπτυσσόμενες χώρες· τονίζει ότι η προάσπιση των δικαιωμάτων των γυναικών, συμπεριλαμβανομένων των σεξουαλικών και αναπαραγωγικών τους δικαιωμάτων, και η διαφύλαξη του σεβασμού της ανθρώπινης αξιοπρέπειάς τους είναι ζωτικής σημασίας προκειμένου να προληφθεί και να καταπολεμηθεί η βία με κριτήριο το φύλο, να παρασχεθεί προστασία και να δοθούν κατάλληλες συμβουλές στα θύματα, καθώς και να διασφαλισθεί η τιμωρία των δραστών· καλεί την Επιτροπή να θέσει ως μια από τις προτεραιότητές της, στο πλαίσιο της πολιτικής της για την αναπτυξιακή βοήθεια, την καταπολέμηση της ατιμωρησίας των δραστών τέτοιων βίαιων πράξεων·

149. κρούει τον κώδωνα του κινδύνου για τις συχνές διακρίσεις εις βάρος των γυναικών όσον αφορά την αναγνώριση των αγώνων τους για την ειρήνη, καθώς και για τις ειδικές και τραγικές συνέπειες που υφίστανται οι γυναίκες στις χώρες σε εμπόλεμη κατάσταση· υπογραμμίζει ότι οι συνέπειες αυτές, ιδίως δε οι βιασμοί κοριτσιών από στρατιώτες, η καταναγκαστική πορνεία, η εξαναγκαστική γονιμοποίηση γυναικών, η σεξουαλική δουλεία, οι βιασμοί και οι σεξουαλικές επιθέσεις, καθώς και η συναινετική απαγωγή (με την μέθοδο της αποπλάνησης), αποτελούν εγκλήματα που δεν επιτρέπεται να αγνοούνται· βεβαιώνει ότι η ΕΕ πρέπει να αντιμετωπίσει τις καταστάσεις αυτές ως βασικά προβλήματα που πρέπει να ληφθούν υπόψη·

150. τονίζει ότι πρέπει να δοθεί ιδιαίτερη προσοχή στην εκπαίδευση και των δύο φύλων στα θέματα του φύλου, αρχίζοντας από την πρώτη κιόλας σχολική βαθμίδα, ώστε να αλλάξουν σταδιακά οι κοινωνικές στάσεις και τα στερεότυπα σε σχέση με την ισότητα ανδρών και γυναικών·

151. δηλώνει ότι τα μέτρα βοήθειας θα πρέπει να λαμβάνουν υπόψη τα ειδικά χαρακτηριστικά των κρίσιμων ή των έκτακτων καταστάσεων, και των χωρών ή των καταστάσεων όπου υπάρχει σοβαρή έλλειψη θεμελιωδών ελευθεριών, όπου η ανθρώπινη ασφάλεια βρίσκεται στο μεγαλύτερο κίνδυνο ή όπου οι οργανώσεις και οι υπερασπιστές των ανθρωπίνων δικαιωμάτων ασκούν τη δραστηριότητά τους υπό τις πλέον δυσχερείς συνθήκες· τονίζει ότι θα πρέπει να δοθεί ιδιαίτερη προσοχή σε καταστάσεις στις οποίες οι γυναίκες εκτίθενται σε σωματική ή ψυχολογική βία·

152. τονίζει ότι είναι σημαντικό να προωθηθούν τα ανθρώπινα δικαιώματα των γυναικών και να συνεκτιμάται η ισότητα των φύλων στο ατομικό, πολιτικό, κοινωνικό, οικονομικό και πολιτιστικό πεδίο καθώς και στην εθνική νομοθεσία·

153. υπογραμμίζει ότι είναι σημαντικό να ενισχυθεί ο ρόλος των γυναικών στην προαγωγή των ανθρωπίνων δικαιωμάτων και των δημοκρατικών μεταρρυθμίσεων, στην υποστήριξη της πρόληψης των συγκρούσεων και στην εδραίωση της πολιτικής συμμετοχής και εκπροσώπησης·

*

* *

154. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 46 της 24.2.2006, σ. 1.

(2) ΕΕ C 161 E της 31.5.2011, σ. 47.

(3) Sen, Amartya: «Γιατί χρειάζεται η ανθρώπινη ασφάλεια;», Κείμενο που παρουσιάστηκε στο «Διεθνές συνέδριο για την ανθρώπινη ασφάλεια» στο Τόκιο στις 28 Ιουλίου 2000.

(4) «Κλινικές δοκιμές στις αναπτυσσόμενες χώρες: Πώς θα προστατευθούν οι πολίτες από αντιδεοντολογικές πρακτικές;», μελέτη που εκπονήθηκε από τη Γενική Διεύθυνση Εξωτερικών Πολιτικών της Ένωσης του Ευρωπαϊκού Κοινοβουλίου.

(5) Isobel Coleman: The Global Glass Ceiling Why Empowering Women Is Good for Business (Η παγκόσμια γυάλινη οροφή: γιατί η ενίσχυση των γυναικών είναι καλή για τις επιχειρήσεις), που περιλαμβάνεται στις: Εξωτερικές Υποθέσεις, τεύχος 89, Μάιος/Ιούνιος 2010, σ. 13-20· Ταμείο των Ηνωμένων Εθνών για τη Δημογραφία (UNFPA): «Κατάσταση του παγκόσμιου πληθυσμού 2009, Facing a changing world: women, population and climate» (Αντιμετωπίζοντας έναν συνεχώς μεταβαλλόμενο κόσμο: γυναίκες, πληθυσμός και περιβάλλον).

(6) Κείμενα που εγκρίθηκαν, P7_TA(2011)0264.

(7) Ευρωπαϊκή Επιτροπή, «Έκθεση του 2012 για τη λογοδοσία της ΕΕ σχετικά με τη χρηματοδότηση της ανάπτυξης» της 9ης Ιουλίου 2012.

(8) Αρχές της Κωνσταντινούπολης, όπως συμφωνήθηκαν κατά τη Γενική Συνέλευση του Ανοικτού Φόρουμ στην Κωνσταντινούπολη, από τις 28 έως τις 30 Σεπτεμβρίου 2010.

(9) Tools and Methods Series (Σειρά εργαλείων και μεθόδων) / Έγγραφο αναφοράς αριθ. 12: Engaging Non-State Actors in New Aid Modalities for Better Development Outcomes and Governance (Εμπλοκή μη κρατικών φορέων σε νέους μηχανισμούς παροχής βοήθειας για καλύτερα αναπτυξιακά αποτελέσματα και καλύτερη διακυβέρνηση).

(10) Κείμενα που εγκρίθηκαν, P7_TA(2012)0301.